Nea Yɛbɛyɛ De Ahwɛ Nkwakoraa ne Mmerewa | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Mma nkumaa, mommma yɛmmfa ano anaa tɛkrɛma nnnɔ, na mmom yɛnyɛ no nneyɛe ne nokware mu.”—1 YOH. 3:18.\nƆkwan bɛn so na awofo ne wɔn mma betumi asiesie wɔn ho ama “nna bɔne no”?\nDɛn na ɛbɛma woahu sɛ w’awofo tebea asesa?\nMmoa bɛn na wubetumi de ama obi a ɔrehwɛ n’akora anaa n’aberewa?\n1, 2. (a) Nsɛnnennen bɛn na mmusua pii hyia, na nsɛm bɛn na wobetumi abisa? (b) Ɔkwan bɛn so na awofo ne wɔn mma betumi ayɛ nhyehyɛe ama nsɛnnennen a ebetumi asɔre daakye?\nSƐ WOHWƐ paa sɛ w’awofo a kan na wosi pi si ta te hɔ a nnɛ wontumi nyɛ hwee a, ɛyɛ yaw paa. Ɛtɔ da a wobɛte na wo papa anaa wo maame ahwe ase ma ne nan mu abu anaa wapue abɔnten a onnim baabi a ɔnam mpo. Wobɛhwɛ mpo na yare dennen bi abɛtena ne so. Nkwakoraa ne mmerewa ankasa nso wɔ wɔn haw. Ebia ɛbɛyɛ den ama wɔn sɛ wobegye atom sɛ nneɛma asesa enti wɔrentumi nyɛ nea kan na wɔyɛ no. (Hiob 14:1) Dɛn na yebetumi ayɛ aboa wɔn? Nhyehyɛe bɛn na ɛwɔ hɔ a yebetumi afa so ahwɛ wɔn?\n2 Nhoma bi a ɛkyerɛ sɛnea wɔhwɛ mpanyimfo kae sɛ: “Onyin ho asɛm yɛ asɛm a ne ka yɛ ka na, nanso sɛ abusua no di kan susuw ho na wohu nea wobetumi ayɛ a, ɛremma wɔn ani so ntan wɔn bere a tebea no mu ayɛ den.” Ehia sɛ abusuafo hyia susuw nsɛm a ɛte saa ho efisɛ yɛpɛ oo, yɛmpɛ oo, onyin ne emu nsɛnnennen deɛ, yɛrentumi nkwati. Ɛnde, momma yɛnhwɛ sɛnea abusuafo betumi abom asusuw nsɛm a ɛte saa ho.\nMUNSIESIE MO HO MMA “NNA BƆNE NO”\n3. Sɛ ɛba sɛ awofo a wɔanyinyin hia mmoa a, dɛn na abusua no betumi ayɛ? (Hwɛ mfonini a ɛwɔ adesua yi mfiase no.)\n3 Bere bi bɛba a mpanyimfo rentumi nyɛ hwee mma wɔn ho bio. Ɛba saa a obi na ɔbɛboa wɔn. (Monkenkan Ɔsɛnkafo 12:1-7.) Sɛ edu baabi na awofo ntumi nyɛ hwee a, ɛsɛ sɛ wɔne wɔn mma susuw ho hwɛ nea wɔbɛyɛ wɔ tebea no ho. Ɛyɛ papa sɛ abusua no nyinaa hyia hwɛ mmoa a awofo yi behia ne nea obiara betumi ayɛ de aboa. Wohyia saa a, ɛsɛ sɛ obiara tumi kyerɛ n’adwene. Ehia sɛ awofo no tumi kyerɛ nea wɔpɛ. Ebia wobehu sɛ, sɛ wotumi de mmoa kakra bi ma wɔn awofo a, ɛho renhia sɛ awofo no fi fie kɔtena baabiara. * Bio, wobetumi ahwɛ nea abusua no muni biara betumi ayɛ ma awofo no anya nea wohia. (Mmeb. 24:6) Ebia mma no bi betumi atena wɔn ho ahwɛ wɔn; afoforo nso betumi de sika aboa. Ɛsɛ sɛ obiara gye tom sɛ awofo no hwɛ fa ne ho. Obiara wɔ nea ɛsɛ sɛ ɔyɛ, nanso ɛtɔ da a nneɛma bɛsesa ma nea obi bɛyɛ de aboa n’awofo nnɛ no, ɛnyɛ saa na ɔbɛyɛ ɔkyena.\n4. Ɛhefa na abusuafo betumi anya mmoa?\n4 Sɛ wuhu sɛ wo na wobɛtena w’awofo ho ahwɛ wɔn a, gye bere sua wo maame anaa wo papa yare no ho nsɛm. Sɛ yare no yɛ koankorɔ a, kenkan ho ade na hu nea ebetumi asi. (Mmeb. 1:5) Wo ne aban asoɛe a ɛhwɛ nkwakoraa ne mmerewa nni nkitaho. Hwɛ nhyehyɛe a wɔayɛ wɔ mpɔtam hɔ a ebetumi aboa ma woahwɛ w’awofo. Nokwasɛm ni, sɛ wohwɛ tebea a wobɛfa mu yi nyinaa a, ebia w’adwene betu afra ma awerɛhow ne akomatu abunkam wo so. Ɛba saa a, ka ho asɛm kyerɛ w’adamfo a wugye no di. Hyɛ no nsow: Mma wo werɛ mfi da sɛ wubehwie wo komam asɛm agu Yehowa anim. Ɔbɛma woanya asomdwoe de adi tebea biara ho dwuma.—Dw. 55:22; Mmeb. 24:10; Filip. 4:6, 7.\n5. Adɛn nti na ɛyɛ papa sɛ abusuafo di kan hu ɔkwan a wɔbɛfa so ahwɛ wɔn nkwakoraa ne wɔn mmerewa?\n5 Ehia sɛ awofo ne wɔn mmusua di kan hu nneɛma bi ani so ntɛm. Ɛhe na awofo no bɛtena? Wɔne wɔn babarima na ɛbɛtena anaa wɔn babea? Anaa ebehia sɛ wɔkɔtena baabi foforo koraa? Nhyehyɛe bɛn na ɛwɔ mpɔtam hɔ a ebetumi aboa? Eyi bɛboa abusua no ma wɔasiesie wɔn ho ama “ɔhaw ne amanehunu” a ɛnam kwan so reba. (Dw. 90:10) Mmusua pii nni kan nyɛ nhyehyɛe a ɛte saa, enti sɛ biribi si mpofirim a, na wɔn ani so ayɛ krakra. Ɛba saa a, wɔde ahopere besisi gyinae, nanso ɔbenfo bi kae sɛ, “ɛnyɛ saa bere yi na ɛsɛ sɛ yesisi gyinae a ɛte saa.” Sɛ abusua no si gyinae gidigidi a, nneɛma betumi agye agu ma akɔfa ɔhaw ne akameakame aba. Nanso sɛ wodi kan yɛ nhyehyɛe to hɔ a, sɛ akyiri yi ehia sɛ wɔyɛ nsakrae bi mpo a, ɛrenyɛ den.—Mmeb. 20:18.\nAbusua no betumi ahyia asusuw ho ahwɛ nea obiara betumi ayɛ (Hwɛ nkyekyɛm 6-8)\n6. Adɛn nti na ehia sɛ awofo ne wɔn mma susuw ho hwɛ baabi a awofo no bɛtena bere a wɔabɔ nkwakoraa ne mmerewa?\n6 Ade biako a ne yɛ nna fam ne sɛ wo ne w’awofo besusuw ho ahwɛ baabi a daakye wɔbɔ akwakoraa anaa aberewa a wɔbɛtena. Nanso wɔn a wɔatumi ayɛ saa no abehu sɛ ɛyɛ ne kwan so sɛ wɔne wɔn awofo susuw ho. Adɛn ntia? Efisɛ wohyia saa a obiara de n’adwene ba ma wohu nea ɛsɛ sɛ wɔyɛ. Bere a nneɛma nnyee nsam no, sɛ abusua no yi wɔn yam na wɔde biakoyɛ susuw asɛm no ho a, ɛrenyɛ den sɛ wobesi gyinae bere a tebea bi asɔre. Nkwakoraa ne mmerewa bi wɔ hɔ a, wɔpɛ sɛ wɔn ankasa hwɛ wɔn ho; wɔmpɛ sɛ wɔn mma de wɔn ho gyigye wɔn nsɛm mu seesei. Sɛ saa mpo a, daakye asɛm nti ehia sɛ wɔma wɔn mma hu kwan a wɔpɛ sɛ wɔfa so hwɛ wɔn.\n7, 8. Nsɛm bɛn na abusuafo betumi asusuw ho, na adɛn ntia?\n7 Awofo, sɛ mo ne abusua no hyia a, momma wonhu mo sikasɛm ne nea mopɛ sɛ wɔyɛ ma mo. Eyi ho hia efisɛ ebedu baabi no na muntumi nyɛ hwee; wɔn na wɔbɛyɛ biribiara ama mo. Sɛ mo ne mo mma susuw nsɛm a ɛte saa ho a, wɔbɛbɔ mmɔden sɛ wɔbɛyɛ mo apɛde ama mo na wɔama mo kwan ma moasisi gyinae a mopɛ. (Efe. 6:2-4) Ebia wopɛ sɛ wo ba bi ne n’abusua bɛfa wo kɔtena wɔn nkyɛn anaa wopɛ biribi foforo. Nanso ma nokwasɛm yi ntena w’adwenem: Ɛnyɛ obiara na ɔne wo bɛyɛ adwene wɔ nsɛm ho, na ebia ebegye bere na wo ne wo mma adwene ahyia.\n8 Ɛsɛ sɛ obiara gye tom sɛ, sɛ mugye bere susuw nsɛm ho na musi gyinae a ɛfata a, mubetumi akwati ɔhaw pii. (Mmeb. 15:22) Ade biako a ehia sɛ wo ne w’abusuafo susuw ho ne nea wopɛ sɛ wɔyɛ ma wo bere a woyare. Ehia sɛ wo ne wɔn susuw krataa a Yehowa Adansefo ayɛ a ɛma obi kyerɛ ayaresa a ɔpɛ no ho. (Wɔfrɛ eyi “Durable Power of Attorney” anaa “Health Care Proxy” wɔ aman bi so.) Obiara wɔ hokwan sɛ ohu dekode a wɔpɛ sɛ wɔde sa no yare na ɔkyerɛ sɛ ɔpɛ anaasɛ ɔmpɛ. Wubetumi ayɛ eyi ho krataa de akyerɛ nea wopɛ. Ehia sɛ wunya obi a wugye no di a sɛ biribi nti wuntumi nkasa a, obegyina w’ananmu ahwɛ sɛ ayaresafo bɛyɛ w’apɛde ama wo. Daakye asɛm nti, ɛsɛ sɛ obiara a ne ho wɔ asɛm yi mu nya krataa yi bi. Ebinom de ka wɔn will, nsiakyibaa (insurance), sikakorabea nkrataa ne aban nkrataa ahorow ho.\nBERE A TEBEA NO ASESA\n9, 10. Bere bɛn na ebehia sɛ mma ma wɔn ani ku wɔn awofo ho paa?\n9 Sɛ abusua biara benya a, anka nkwakoraa ne mmerewa no ankasa tumi yɛ nneɛma nketenkete bi. Sɛ awofo no tumi nua aduan, siesie fie, nom wɔn nnuru, na wotumi kasa kama a, ebia nea ɛkyerɛ ne sɛ ɛho nhia sɛ mma no haw wɔn ho sɛ wɔbɛyɛ biribiara ama wɔn. Nanso ebedu bere bi no, na awofo ntumi nnantew papa na wɔakodi gua mpo. Anaa wobɛhwɛ na onyin agyaw wɔn awerɛfiri. Ɛba saa a, ebehia sɛ mma no yɛ tebea no ho biribi.\n10 Ampa, sɛ obi bɔ akwakoraa anaa aberewa a, ebia ɔbɛyɛ nneɛma bi a n’adwene nni so, n’asom bɛyɛ den, ɔrenhu ade yiye, onyin begyaw no awerɛfiri, anaa wobɛhwɛ mpo na wasɛe ne ho. Nanso eyi nkyerɛ sɛ ano aduru nni hɔ koraa. Enti sɛ biribi saa si a, ntɛmpa ara mma no betumi de wɔn akɔ ayaresabea. Edu bere a ɛte saa a, ebia ebehia sɛ mma no hwɛ yɛ nneɛma nketenkete bi ma wɔn awofo. Ebia awofo no ntumi nkasa yiye, enti mma yi ara na wɔbɛkasa ama wɔn, ayɛ nkrataasɛm ama wɔn, na wɔde kar afa wɔn adi akɔneaba.—Mmeb. 3:27.\n11. Sɛ ehia sɛ moyɛ nsakrae bi a, dɛn na mobɛyɛ na obiara ani so antan no?\n11 Sɛ muhu sɛ baabi a mo awofo tebea adu no, nneɛma rentumi nyɛ yiye a, ebehia sɛ mohwɛ baabi a wɔbɛtena ne ɔkwan a mobɛfa so ahwɛ wɔn. Nanso nsakrae biara a mobɛyɛ no, monyɛ no nkakrankakra na obiara ani so antan no. Sɛ wonte mmɛn w’awofo a, ebia wubetumi ne onua anaa obi foforo asusuw ho na ne nan ayɛ ntiantia wɔ hɔ. Nea obehu biara obetumi abɔ mma no amanneɛ. Ebia nea w’awofo no hia ara ne sɛ obi bɛnoa aduan anaa obesiesie fie hɔ ama wɔn. Ɛnde, ofie hɔ ne aguare te sɛn? Biribi wɔ hɔ a ɛsɛ sɛ moyɛ sɛnea ɛbɛyɛ a wɔrenhwe ase? Ebia nea nkwakoraa ne mmerewa no hia ara ne obi a ɔbɛyɛ nneɛma nketenkete bi ama wɔn wɔ fie hɔ. Nanso sɛ muhu sɛ mo awofo nko ara ntumi ntena a, ɛnde monyɛ nhyehyɛe bi a ebetumi aboa wɔn. Monhwɛ sɛ aban no wɔ nhyehyɛe bi anaa biribi wɔ mpɔtam hɔ a ebetumi aboa wɔn anaa. *—Monkenkan Mmebusɛm 21:5.\nNEA EBINOM YƐ\n12, 13. Sɛ mma bi nte mmɛn wɔn awofo a, dɛn na wobetumi ayɛ de adi wɔn ni?\n12 Yɛpɛ yɛn awofo asɛm, enti yɛpɛ sɛ wɔn ho tɔ wɔn. Sɛ yɛn awofo nya nea wohia a, yɛn asom dwo yɛn. Nanso adwumasɛm ne nneɛma foforo nti, yɛn mu pii nte mmɛn yɛn awofo. Enti nea ebinom yɛ ne sɛ bere biara a wobegye “lif” anaa wobenya bere kakra no na wɔakɔhwɛ wɔn awofo ayɛ fie nnwuma kakra ama wɔn. Sɛ wotaa frɛ w’awofo wɔ telefon so anaa wokyerɛw wɔn krataa a, wobehu sɛ wodɔ wɔn. Sɛ ɛbɛyɛ yiye a ma wɔnte wo nka daa.—Mmeb. 23:24, 25.\n13 Sɛ wote bɛn w’awofo oo, sɛ wonte mmɛn wɔn oo, bɔ mmɔden hwɛ sɛ wobenya mmoa a wohia daa. Sɛ w’awofo yɛ Adansefo na wommɛn wɔn a, wubetumi ne wɔn asafo mu mpanyimfo asusuw asɛm no ho na woatie nea wɔwɔ ka. Afei bɔ asɛm no ho mpae. (Monkenkan Mmebusɛm 11:14.) Sɛ w’awofo nyɛ Adansefo mpo a, kae nea Bible ka yi: “Di wo papa ne wo maame ni.” (Ex. 20:12; Mmeb. 23:22) Ɛsono gyinae a abusua biara besi wɔ asɛm no ho. Ebinom ma wɔn awofo a wɔanyinyin bɛtena wɔn nkyɛn anaa wɔma wɔbɛtena baabi a wɔn nan betumi ayɛ ntiantia wɔ hɔ. Nanso ɛnyɛ bere nyinaa na eyi bɛyɛ yiye. Awofo bi mpɛ sɛ wɔne wɔn mma ne wɔn abusua bɛtena; wɔpɛ sɛ wɔn nko ara tena na wɔammɛyɛ adesoa amma wɔn mma no. Ebia awofo no ankasa bɛpɛ sɛ wɔfa obi tua no ka ma ɔhwɛ wɔn wɔ wɔn fie.—Ɔsɛnk. 7:12.\n14. Sɛ awofo no hwɛ bɛtɔ obiakofo so a, ɔhaw bɛn na ɛde bɛba?\n14 Ɛtɔ da a, wobɛhwɛ na awofo no hwɛ abɛda onipa biako so. Mpɛn pii no wɔn ba a ɔte bɛn wɔn na adesoa no kɛse no ara bɛda ne so. Nanso ebia saafo no nso wɔ mmusua a ɛsɛ sɛ wɔhwɛ wɔn. Ɛnyɛ biribiara na nipa biako betumi ayɛ. Ɛtɔ da a wobɛhwɛ na nea ɔrehwɛ n’awofo no koraa tebea asesa. Eyi nyinaa nti ebehia sɛ abusua no san susuw asɛm no ho. Wobetumi abisa sɛ, ‘Adwuma no akɔtɔ nipa biako so? Mma a aka no betumi aso mu na obiara ahwɛ awofo no bi anaa?’\n15. Dɛn na ɛbɛboa obi a ɔrehwɛ n’awofo na wanyɛ hahaaha?\n15 Sɛ awofo no hia mmoa bere biara a, ebetumi ama nea ɔhwɛ no no ayɛ hahaaha. (Ɔsɛnk. 4:6) Mma dɔ wɔn awofo, enti wɔpɛ sɛ wɔyɛ nea wobetumi biara ma wɔn, nanso awofo hwɛ nna fam. Sɛ obi wɔ tebea a ɛte saa mu a, ɛsɛ sɛ ɔma obi boa no. Ɛba saa a, nneɛma mu bɛyɛ hare ma watumi ahwɛ n’awofo, na ɛho renhia sɛ ɔde wɔn kɔtena baabi a wɔhwɛ nkwakoraa ne mmerewa.\n16, 17. Sɛ obi rehwɛ n’akora anaa n’aberewa a, nsɛnnennen bɛn na obetumi ahyia, na dɛn na ebetumi aboa no? (Hwɛ adaka a wɔato din “Ɔkyerɛe sɛ N’ani Sɔ N’awofo.”)\n16 Ade a ɛyɛ yaw biako ne sɛ yebehu sɛ yɛn awofo abɔ nkwakoraa ne mmerewa a wontumi nyɛ wɔn ho hwee. Obi te n’awofo ho rehwɛ no a, tebea pii na ɔfa mu. Sɛ ɛnyɛ awerɛhow na ɔredi a, na ne yam na ɛhyehye no; sɛ ɛnyɛ n’adwene na atu afra a, na ne bo na afuw. Ebia obebu ne ho fɔ mpo. Ɛtɔ da a w’akora anaa w’aberewa bɛka asɛm bi ma atwa wo nsono mu. Ebi mpo a nea woyɛ ma no biara nsɔ n’ani. Sɛ ɛba saa a, mma wo bo mfuw. Adwene ho ɔbenfo bi kae sɛ: “Sɛ asɛm haw yɛn a, yennye ntom sɛ ɛhaw yɛn. Ɛnsɛ sɛ yɛka hyɛ anaa yebu yɛn ho fɔ dodo.” Wo ne wo kunu anaa wo yere anaa wo busuani anaa w’adamfo bi mmɔ ho nkɔmmɔ. Eyi bɛboa wo ma woahu nneɛma ani so yiye na woanteetee pii.\n17 Ebedu baabi no ebia mubehu sɛ mo ankasa muntumi nhwɛ akwakoraa anaa aberewa no wɔ fie. Ebia ebehia sɛ dɔkotafo anaa animdefo bi ba mu na wɔhwɛ no nnɔnhwerew 24 da biara. Onuawa bi de ne maame kɔtoo baabi a wɔhwɛ nkwakoraa ne mmerewa, na ɛkame ayɛ sɛ da biara na ɔkɔsra no. Ɔkae sɛ: “Yehui sɛ ehia sɛ dɔnhwerew biara obi tena ne ho hwɛ no. Ná ɛyɛ den sɛ yebetumi ahwɛ no sɛnea ɛsɛ, enti yesii gyinae sɛ yɛde no bɛkɔ baabi a wɔhwɛ nkwakoraa ne mmerewa. Ná ɛhaw yɛn paa sɛ yebesi gyinae a ɛte saa. Nanso ɔno ankasa gye toom, na yɛhwɛ ne nkwa nna kakra a na aka no a, eyi na ɛboaa no paa.”\n18. Awerɛhyem bɛn na wɔn a wɔrehwɛ wɔn awofo betumi anya?\n18 Awofo renyin a, na wɔn hwɛ nso reyɛ den. Yɛrentumi nka sɛ ɔkwan pɔtee bi wɔ hɔ a ɛsɛ sɛ yɛfa so hwɛ yɛn awofo. Nanso sɛ yegye bere susuw asɛm no ho na yɛyɛ nhyehyɛ pa na obiara de ne ho gye mu bi a, yebetumi ahwɛ yɛn awofo yiye. Nea ɛnsɛ sɛ yɛn werɛ fi da ne sɛ yɛbɛbɔ Yehowa mpae. Sɛ yɛyɛ eyi nyinaa a, yɛn koma bɛtɔ yɛn yam efisɛ yɛn ankasa behu sɛ yɛde nidi a ɛsɛ rema yɛn awofo. (Monkenkan 1 Korintofo 13:4-8.) Nea ɛyɛ anigye koraa no, yebetumi anya awerɛhyem sɛ Yehowa behyira yɛn na wama yɛn asom adwo yɛn.—Filip. 4:7.\n^ nky. 3 Aman bi so no, awofo ne wɔn mma ne wɔn mmanana taa bom tena faako. Ebia saa na wɔpɛ no.\n^ nky. 11 Sɛ w’awofo nko ara na ɛte a, ma wɔn a wɔhwɛ wɔn a mugye wɔn di nnya wɔn dan safoa no bi sɛnea ɛbɛyɛ a sɛ biribi si a, wobetumi akɔ hɔ ntɛm.\nƆKYERƐE SƐ N’ANI SƆ N’AWOFO\nOnuawa bi ne n’awofo ntam kwan ware kakra. Sɛ ɔrekɔ wɔn nkyɛn a, egye nnɔnhwerew anan. Ɔne ne nuanom baasa hwɛ wɔn awofo a wɔanyinyin. Wɔn awofo no biako anya adwenem yare bi a wɔfrɛ no Alzheimer. Onuawa yi kae sɛ: “Yesu asɛm yi kaa me paa: ‘Munnnwinnwen ɔkyena ho, na ɔkyena ankasa benya ne dadwen. Da biara mu bɔne ankasa dɔɔso ma da no.’ Biribiara nni hɔ a yebetumi ayɛ de apam yare no. Nea esi yɛn ani so ara ne sɛ da biara yɛbɛyɛ nea ɛbɛma Maame ne Paapa koma atɔ wɔn yam. Wɔayɛ bi ama yɛn paa, na m’ani agye sɛ me nso merehwɛ wɔn seesei.” Nokwasɛm ne sɛ Yehowa ani sɔ adwene a ɛte saa.—Mat. 6:34; Dw. 68:19.


Samuel Nhoma a Ɛto So Abien 21:1-22\nWɔmaa Saul fifo tuaa bɔne a ɔde yɛɛ Gibeonfo no so ka (1-14)\nWɔne Filistifo no koe mpɛn pii (15-22)\n21 Dawid bere so no, ɔkɔm bi+ ba toaa so mfe abiɛsa, enti Dawid kobisaa Yehowa anom asɛm. Ɛnna Yehowa kae sɛ: “Saul ne ne fi adi mogya ho fɔ, efisɛ okunkum Gibeonfo.”+ 2 Enti ɔhene frɛɛ Gibeonfo+ no ne wɔn kasae. (Nea ɛte ne sɛ, na Gibeonfo no nyɛ Israelfo, mmom wɔyɛ Amorifo+ a wɔaka, na Israelfo kaa wɔn ntam sɛ wɔremfa wɔn nsa nka wɔn.+ Nanso na Saul retwe kora ma Israel ne Yuda, enti okunkum wɔn.) 3 Dawid bisaa Gibeonfo no sɛ: “Dɛn na menyɛ mma mo, na dɛn na memfa mpata mo na ama moahyira Yehowa agyapade?” 4 Gibeonfo no ka kyerɛɛ no sɛ: “Saul ne ne fi asɛm no nyɛ dwetɛ ne sika asɛm,+ na enni yɛn nsam nso sɛ yebekum obi wɔ Israel.” Na ɔkae sɛ: “Nea mobɛka biara, mɛyɛ ama mo.” 5 Ɛnna wɔka kyerɛɛ ɔhene sɛ: “Ɔbarima a anka ɔretɔre yɛn ase na ɔbɔɔ pɔw sɛ ɔbɛhyew yɛn ase na yɛannya baabiara antena wɔ Israel asaase so no,+ 6 ma wɔmfa n’asefo baason mma yɛn. Yɛde wɔn amu bɛsensɛn dua so+ wɔ Yehowa anim wɔ Saul a Yehowa paw no+ no kurow Gibea+ mu.” Ɛnna ɔhene kae sɛ: “Mede wɔn bɛma mo.” 7 Nanso ntam a Dawid ne Saul ba Yonatan kae wɔ Yehowa anim nti, ɔhene huu Saul ba Yonatan+ ba Mefiboset+ mmɔbɔ. 8 Enti ɔhene faa Aiya babea Rispa+ mma mmarima baanu, Armoni ne Mefiboset a ɔne Saul woo wɔn no, ne Saul babea Mikal*+ mma mmarima baanum a ɔwoo wɔn maa Adriel+ a ɔyɛ Basilai a ofi Mehola no ba no. 9 Na ɔde wɔn hyɛɛ Gibeonfo no nsa, na wɔn nso sensɛn wɔn amu wɔ bepɔw so wɔ Yehowa anim.+ Wokum nnipa baason no nyinaa da koro. Twabere no da a edi kan, bere a wofi ase twa baali* no na wokum wɔn. 10 Ɛnna Aiya ba Rispa+ faa awerɛhow ntama* de sɛw ɔbotan no so, na wamma wim nnomaa ammesisi wɔn amu no so awia, na anadwo nso, wamma wuram mmoa amma ho. Ɔyɛɛ saa fi twabere mfiase kosii sɛ osu tɔ fii soro beguu amu no so. 11 Nea Aiya ba Rispa a na ɔyɛ Saul mpena* no yɛe no, wɔkɔka kyerɛɛ Dawid. 12 Enti Dawid kogyee Saul nnompe ne ne ba Yonatan nnompe fii Yebes-Gilead mpanyimfo*+ hɔ; wɔn na wokowiaa wɔn fii Bet-San abɔnten so, baabi a Filistifo de wɔn kɔsɛnee, da a Filistifo no kum Saul wɔ Gilboa+ no. 13 Ɔde Saul nnompe ne ne ba Yonatan nnompe fii hɔ bae; afei wɔkɔsesaw mmarima a wokunkum* wɔn no nso nnompe.+ 14 Ɛnna wobesiee Saul ne ne ba Yonatan nnompe wɔ Benyamin asaase Sela+ so wɔ Saul papa Kis+ amusiei. Bere a wɔyɛɛ nea ɔhene kae sɛ wɔnyɛ no nyinaa wiei no, Onyankopɔn tiee wɔn sufrɛ, na ohuu asaase no mmɔbɔ.+ 15 Filistifo no ne Israelfo san bɛkoe.+ Enti Dawid ne ne nkoa no ne Filistifo koe, nanso eduu baabi no, na Dawid abrɛ. 16 Yisbi-Benob a ofi Refaim+ asefo mu no yɛe sɛ ɔrekum Dawid. Ná ne kɔbere peaw mu duru yɛ nnwetɛbona 300,*+ na na sekan a okura no yɛ foforo. 17 Ntɛm ara na Seruia ba Abisai+ bɛboaa no,+ na okum Filistini no. Ɛnna Dawid mmarima no kaa no ntam sɛ: “Ɛnsɛ sɛ wo ne yɛn kɔ ɔko bio!+ Mma Israel kanea nnum!”+ 18 Eyi akyi no, wɔne Filistifo koe bio+ wɔ Gob. Saa bere no, Husani Sibekai+ kum Saf a ofi Refaim+ asefo mu no. 19 Wɔsan ne Filistifo no koe+ wɔ Gob, na Betlehemni Yaare-Oregim ba Elhanan kum Gatni Goliat; ɔno na na ne peaw te sɛ ntamanwemfo dua kɛse no.+ 20 Ɔko sii bio wɔ Gat; ná ɔbarima tenten kɛse bi wɔ hɔ a ne nsa abien no nyinaa wɔ nsateaa 6, na na ne nan abien no nyinaa nso wɔ nansoaa 6; ne nyinaa si 24. Ɔno nso, na ofi Refaim asefo mu.+ 21 Ná otwa Israel adapaa daa,+ enti Dawid nua Simea+ ba Yonatan kum no. 22 Nnipa baanan yi yɛ Refaim asefo a wofi Gat, na Dawid ne ne nkoa kunkum wɔn.+\n^ Ebetumi nso ayɛ, “Merab.”\n^ Anaa “wɔsensɛn.”\n^ Bɛyɛ kilo. 3.42. Hwɛ Nkh. B14.


Sɛnea Wubedi Mfomso Ho Dwuma, ne Sɛnea Wubekwati\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Myanmar Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nDon ne Margaret * wɔ ɔbabea. Wɔn ba no ne n’abusua kɔsraa wɔn ma Don ne Margaret ani gyee paa. Ná adwuma a Margaret yɛ ne sɛ ɔnoa aduan, na na onim aduan yɛ paa, nanso seesei de ɔkɔ pɛnhyen. Bere a abusua no rebɛkɔ no, ɔyɛɛ sɛ ɔbɛyɛ aduan a ne nananom no pɛ paa de agyaw wɔn kwan. Ɔyɛɛ macaroni ne cheese.\nBere a wɔn nyinaa tenaa ase no, Margaret kɔfaa aduan no besii pon no mfinimfini. Onkobue aduan no so a, cheese a yɛanoa nko ara na ɛwɔ kyɛnsee no mu. Ne ho dwiriw no. Sɛɛ na Margaret werɛ afi sɛ ɔde macaroni no begu aduan no mu! *\nƐmfa ho mfe a yɛadi anaa osuahu a yɛwɔ no, yɛn nyinaa di mfomso. Ebetumi ayɛ asɛm bi a obi annwen ho ansa na ɔreka, biribi a obi anyɛ no bere pa mu, anaa ebia yebuu yɛn ani guu biribi so. Ɛdɛn na ɛma yedi mfomso? Sɛ ɛba a, dɛn na yebetumi ayɛ wɔ ho? Yebetumi akwati anaa? Sɛ yenya mfomso ho adwempa a, ɛbɛboa yɛn ama yɛabua nsɛmmisa yi.\nMFOMSO—SƐNEA YEHU NO NE SƐNEA ONYANKOPƆN HU NO\nSɛ yɛyɛ ade pa a, yɛde anigye gye ho anuonyam ne nkamfo a yɛte nka sɛ ɛfata yɛn no. Sɛ yedi mfomso na sɛ yɛanhyɛ da anaa obiara anhu mpo a, ɛno nso ɛnsɛ sɛ yegye tom anaa? Sɛ yebetumi ayɛ saa a, egye ahobrɛase.\nSɛ yebu yɛn ho dodo a, bere a yɛadi mfomso mpo no yebetumi ate nka sɛ ɛnyɛ hwee, yɛde bɛhyɛ obi, anaa yɛbɛka sɛ ɛnyɛ yɛn na yɛyɛe. Sɛ yɛyɛ saa a, ebetumi akɔfa ɔhaw aba. Ɛremma yensiesie asɛm no, afei nso yebetumi de asɛm ahyɛ afoforo. Sɛ yɛannye yɛn mfomso antom na sɛ yɛfa yɛn ho di seesei mpo a, yɛnkae sɛ daakye “yɛn mu biara bebu n’ankasa akontaa akyerɛ Onyankopɔn.”—Romafo 14:12.\nOnyankopɔn de, ɛsono sɛnea ohu mfomso. Sɛ yɛhwɛ Nnwom nhoma no mu a, ɛma yehu sɛ Onyankopɔn yɛ ‘mmɔborɔhunufo ne ɔdomfo, ɔrenhwehwɛ yɛn mfomso bere nyinaa, na ɔrennya yɛn ho menasepɔw daa.’ Onim sɛ nnipa tɔ sin na ɔte ase sɛ wɔde mmerɛwyɛ woo yɛn. Afei “ɔkae sɛ yɛyɛ mfutuma.”—Dwom 103:8, 9, 14.\nBio nso, Onyankopɔn te sɛ agya a ɔwɔ mmɔborɔhunu, na ɔpɛ sɛ yɛn a yɛyɛ ne mma no hu mfomso sɛnea ohu no no. (Dwom 130:3) Onyankopɔn fi ɔdɔ mu ama yɛn afotu ne akwankyerɛ pii wɔ n’Asɛm mu, na ɛboa yɛn ma yehu sɛnea yebedi yɛne afoforo mfomso ho dwuma.\nMFOMSO BA A NEA YEBETUMI AYƐ WƆ HO\nMpɛn pii no, sɛ obi di mfomso a, ɔsɛe bere ne ahoɔden pii de asɛm no hyɛ afoforo anaa oyiyi ne ho ano. Sɛ woka asɛm ma ɛhaw obi a, adɛn nti na wompa kyɛw kɛkɛ, wunsiesie asɛm no, na womma mo adamfofa no ntena hɔ mmom? Woadi mfomso ama akɔfa ɔhaw bi aba, anaa mpo ɛde ɔhaw abrɛ w’ankasa anaa obi foforo? Sɛ́ anka wobɛma wo bo afuw wo ho anaasɛ wobɛbɔ afoforo sobo no, adɛn nti na wommɔ mmɔden nsiesie asɛm no kɛkɛ? Sɛ yegye gyinam sɛ mfomso no fi onipa foforo na ɛnyɛ yɛn a, ebetumi ama ɔhaw no atena hɔ akyɛ na ɛbɛyɛ kɛse. Mmom sua biribi fi mu, siesie asɛm no, na toa w’abrabɔ so.\nSɛ obi foforo di mfomso de a, ɛnyɛ den sɛ yɛbɛyɛ biribi de akyerɛ sɛ yɛn ani annye ho. Nanso hwɛ sɛnea eye sɛ yɛde Yesu Kristo afotu yi bɛyɛ adwuma: “Enti biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Sɛ wudi mfomso na sɛ esua mpo a, ɛnyɛ dɛn ara a wobɛpɛ sɛ afoforo hu wo mmɔbɔ anaa mpo wobu wɔn ani gu so koraa. Enti adɛn na wommɔ mmɔden nna saa ayamye no bi adi nkyerɛ afoforo?—Efesofo 4:32.\nNEA EBETUMI ABOA YƐN AMA YƐATEW MFOMSO SO\nNhoma bi kaa sɛ, mfomso ba bere a obi “ansusuw nneɛma ho yiye, onnim asɛm bi mu yiye, anaa obu n’ani gu nneɛma so.” Ɛsɛ sɛ yegye tom sɛ, ɛnyɛ dɛn ara a saa su yi de, onipa biara da emu baako anaa nea ɛboro saa adi. Nanso, sɛ yesusuw Bible mu afotusɛm ahorow bi ho a, ɛbɛboa ama yɛatew mfomso so.\nSaa afotu no baako wɔ Mmebusɛm 18:13. Ɛhɔ ka sɛ: “Sɛ obi bua asɛm ansa na wate a, ɛyɛ nkwaseasɛm ne animguase ma no.” Enti sɛ wotɔ wo bo ase tie asɛm bi mu yiye, na wudwinnwen nea wobɛka no ho a, ɛbɛboa ma worempere wo ho nka biribi anaa nyɛ ade. Sɛ yɛtɔ yɛn bo ase na yehu asɛm bi mu yiye a, ɛboa paa ma yesusuw nneɛma ho yiye, na yɛrenni mfomso.\nBible afotusɛm foforo nso ka sɛ: “Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu.” (Romafo 12:18) Yɛ nea wubetumi biara sɛ wobɛma asomdwoe ne baakoyɛ atena wo ne afoforo ntam. Sɛ wo ne nkurɔfo reyɛ adwuma a, susuw wɔn ho na da obu adi kyerɛ wɔn. Afei bɔ mmɔden kamfo wɔn na hyɛ wɔn nkuran. Woyɛ saa a, sɛ obi annwen ho na ɔka asɛm bi anaa ɔyɛ biribi a, ɛrenyɛ den sɛ wode bɛkyɛ no anaa wubebu w’ani agu so. Afei sɛ asɛnkɛse bi mpo si a, mubetumi asiesie no bɔkɔɔ.\nHwɛ sɛ wubesua biribi afi mfomso no mu. Sɛ woka asɛm bi anaa woyɛ biribi a, sɛ́ anka wobɛpɛ nsɛm bi de ayiyi wo ho ano no, fa no sɛ ɛyɛ hokwan a ɛbɛma woanya su pa. Wohwɛ a ebehia sɛ wunya abotare, woda ayamye anaa ahosodi adi? Odwo, asomdwoe, ne ɔdɔ nso ɛ? (Galatifo 5:22, 23) Anyɛ yiye koraa no, wubehu nea bere foforo ɛnsɛ sɛ woyɛ. Mma nsɛm nhaw wo pii saa, nanso ɛnkyerɛ sɛ biribiara a na woabu w’ani agu so. Sɛ wode agorɔ kakra fa mu a, ebetumi aboa paa ama w’asɛm renyɛ kyenkyenee.\nSƐ YENYA MFOMSO HO ADWEMPA A YEBETUMI ANYA SO MFASO\nSɛ yenya mfomso ho adwempa a, esi a yebehu kwampa a yɛbɛfa so adi ho dwuma a ɛnhaw yɛn. Yɛn koma bɛtɔ yɛn yam, na yɛne nkurɔfo bɛtena asomdwoe mu. Sɛ yɛyere yɛn ho sua biribi fi yɛn mfomso mu a, ɛbɛma yɛahu nyansa, na nkurɔfo bɛpɛ yɛn asɛm. Ɛremma awerɛhow nhyɛ yɛn so na saa ara nso na yɛremmu yɛn ho fɔ. Sɛ yɛte ase sɛ afoforo nso rebɔ mmɔden adi wɔn mfomso ho dwuma a, ɛbɛma yɛapɛ wɔn asɛm. Nea ɛsen saa koraa no, sɛ yɛbɔ mmɔden suasua Onyankopɔn dɔ ne sɛnea oyi ne yam de bɔne kyɛ no a, ɛbɛboa yɛn paa.—Kolosefo 3:13.\nYɛaka Margaret ho asɛm dedaw. Bere a odii mfomso no, ɛsɛee abusua no anigye anaa? Ɛnte saa koraa. Abusua no nyinaa de yɛɛ aseresɛm, titiriw Margaret. Wodii aduan no saa ara a macaroni biara nka ho! Margaret mmanana mmienu no werɛ amfi saa aduan no da. Mfe bi akyi no, wɔn nso kaa ho asɛm kyerɛɛ wɔn mma, na ɛma wɔde anigye kaee wɔn nana Margaret ne ne kunu Don paa. Ade yi na ɛyɛ mfomso kɛkɛ!\n^ nky. 2 Wɔasesa din ahorow no.\n^ nky. 3 Sɛ yɛka macaroni ne cheese a, ɛyɛ aduan a wɔde macaroni ne cheese no afra ayɛ.


Hebrifo 3 NA-TWI | Biblica\nHebrifo 3 NA-TWI\nMe nuanom wɔ Kristo mu a Onyankopɔn afrɛ mo, munnwen Yesu a Onyankopɔn somaa no ma ɔbɛyɛɛ ɔsɔfo Panyin wɔ gyidi a yɛka ho asɛm no ho.\nNa odi Onyankopɔn a oyii no sɛ ɔnyɛ saa adwuma yi no nokware sɛnea Mose nso dii nokware wɔ Onyankopɔn fi no. Onipa a osi ofi nya anuonyam sen ofi no ankasa. Saa ara na ɛte; ɛsɛ sɛ Yesu nya anuonyam sen Mose. Ofi biara, obi na osii. Na Onyankopɔn nso na wabɔ nneɛma nyinaa.\nMose di Onyankopɔn nokware sɛ ɔsomfo wɔ ne fi na ɔkaa nsɛm a Onyankopɔn bɛka daakye no nyinaa. Nanso Kristo de, odi nokware sɛ Ɔba a ɔhwɛ Onyankopɔn fi so. Sɛ yɛma yɛn bo yɛ duru na yɛwɔ gyidi wɔ yɛn mu wɔ anidaso mu a, na yɛyɛ ne fi.\nEnti Honhom Kronkron no ka se, “Sɛ nnɛ mote Onyankopɔn nne a, monnyɛ asoɔden te sɛ nea moyɛe bere a mosɔre tiaa Onyankopɔn no; sɛnea moyɛe da a na mowɔ sare so a mosɔɔ no hwɛe no. Ɛmaa mo mpanyimfo sɔɔ no hwɛe, sɛnea Onyankopɔn ka ni, ɛwom, wohuu nea meyɛɛ no mfe aduanan. Esiane saa nti, me bo fuw saa nnipa no kae se, ‘Wɔfom daa wɔ wɔn koma mu, na wontie me mmara nsɛm.’\n“Me bo fuwii na mekaa ntam se, ‘Wɔremma me home mu da.’ “\nMe nnuanom, monhwɛ yiye na mo mu bi annya koma bɔne a ɔrennye Onyankopɔn nni na ɛbɛma watwe ne ho afi Onyankopɔn teasefo no ho. Na mmom, sɛnea ɛbɛyɛ a bɔne rennaadaa mo mu bi na wɔnyɛ asoɔden nti, da biara mommoaboa mo ho mo ho bere a asɛm “Ɛnnɛ” a ɛwɔ Kyerɛwsɛm mu no fa yɛn ho no. Na sɛ yeso gyidi a yɛwɔ no mu dennen sɛnea yɛde fi mfitiase no a, na yɛyɛ Kristo fafafo.\nKyerɛwsɛm no ka se, “Sɛ ɛnnɛ mote Onyankopɔn nne a, monnyɛ asoɔden te sɛ nea moayɛ bere a mosɔre tiaa Onyankopɔn no.”\nƐhefo na wɔtee Onyankopɔn nne na wɔsɔre tiaa no no? Nnipa a Mose dii wɔn anim fi Misraim no nyinaa. Ɛhefo na Onyankopɔn bo fuw wɔn mferehyia aduanan no? Nnipa a wɔyɛɛ bɔne na wɔtetew hwe wuwui wɔ sare so no. Bere a Onyankopɔn kaa ntam, “Wɔremma me home mu da no,” na ɔreka akyerɛ ɛhefo? Na ɔreka akyerɛ wɔn a wɔayɛ no dɔm no. Afei yehu sɛ wɔantumi ankɔ mu, efisɛ, wɔannye anni.\nRead More of Hebrifo 3


Забур 12 CARS - Nnwom 12 AKCB\n1Boa yɛn, Awurade, na nyamesurofo asa;\nnokwafo ayera wɔ nnipa mu.\n2Obiara di atoro kyerɛ ne yɔnko;\nne tɛkrɛma biara a ɛhoahoa ne ho nkyene;\n4nea ɛka se, “Yɛde yɛn tɛkrɛma bedi nkonim;\nyɛn ano bedi ama yɛn, na hena na odi yɛn so tumi?”\n5“Esiane ɔhyɛ a wɔde hyɛ mmɔborɔni\nne ohiani apinisi no nti,\nmɛsɔre afei,” Awurade na ose.\n“Mɛbɔ wɔn ho ban afi wɔn a wɔhaw wɔn no ho.”\n6Awurade asɛm yɛ nokware\nte sɛ dwetɛ a wɔasɔn so wɔ fononoo mu,\nna wɔahoa ho mpɛn ason.\n7Awurade, wobɛkora mmɔborɔni\nna woabɔ yɛn ho ban afi saa nnipa yi ho afebɔɔ.\n8Amumɔyɛfo nenam sɛnea wɔpɛ,\nbere a adesamma de nidi ma afide.\nAKCB : Nnwom 12


1 Mfiase+ no na Asɛm+ no wɔ hɔ, na Asɛm no ne Onyankopɔn na ɛwɔ hɔ,+ na Asɛm no yɛ onyame.+ 2 Oyi na mfiase+ no na ɔne Onyankopɔn wɔ hɔ.+ 3 Nneɛma nyinaa nam no so na ɛbae,+ na ade biako mpo ankwati no amma. Nea ɛbae a 4 ɛnam no so no yɛ nkwa,+ na nkwa no ne nnipa hann.+ 5 Na hann no hyerɛn esum+ mu, na esum no ntumi mmunkam so. 6 Ɔbarima bi bae a Onyankopɔn somaa no sɛ ne nanmusini:+ na ne din de Yohane.+ 7 Ɔbarima yi baa adansedi,+ sɛ ɔrebedi hann no ho adanse,+ na nnipa ahorow nyinaa nam no so agye adi.+ 8 Ná ɛnyɛ ɔno ne hann no,+ na mmom ɔbae sɛ ɔrebedi hann no ho adanse.+ 9 Ná nokware hann+ a ɛhyerɛn+ ma nnipa ahorow nyinaa+ no rebɛba wiase. 10 Ná ɔwɔ wiase,+ na wiase nam no so na ɛbae,+ nanso na wiase nnim no. 11 Ɔbaa n’ankasa ne kurom, nanso n’ankasa nkurɔfo annye no.+ 12 Na dodow a wogyee no no,+ wɔn na ɔmaa wɔn hokwan sɛ wɔmmɛyɛ Onyankopɔn mma,+ ne din a wogye dii nti;+ 13 na emfi mogya anaa nea ɔhonam pɛ anaa nea ɔbarima pɛ mu na wɔwoo wɔn, na mmom efi Onyankopɔn.+ 14 Enti Asɛm no bɛyɛɛ ɔhonam+ bɛtenaa yɛn mu, na yehuu n’anuonyam sɛ anuonyam a agya de ma ne ba a ɔwoo no koro;+ na adom ne nokware hyɛɛ no ma.+ 15 (Yohane dii ne ho adanse, yiw, ɔteɛɛm ankasa—oyi ne nea ɔkae—sɛ: “Nea odi m’akyi reba no adi m’anim efisɛ na ɔwɔ hɔ ansa na mereba.”)+ 16 Adom a ahyɛ no mã+ nti, yɛn nyinaa anya adom pii+ afi ne hɔ. 17 Esiane sɛ wɔnam Mose so na wɔde Mmara no mae+ nti, wɔnam Yesu Kristo so na wɔde adom+ ne nokware+ mae. 18 Onipa biara nni hɔ a wahu Onyankopɔn pɛn;+ onyame+ a wɔwoo no koro a ɔda Agya no kokom no,+ ɔno na wakyerɛ sɛnea Agya no te.+ 19 Eyi ne adanse a Yohane de mae bere a Yudafo no somaa asɔfo ne Lewifo fi Yerusalem baa ne nkyɛn bebisaa no sɛ: “Woyɛ hena?”+ no. 20 Na ɔpaee mu kae a wansan; ɔpaee mu kae sɛ: “Ɛnyɛ mene Kristo no.”+ 21 Ɛnna wobisaa no sɛ: “Ɛnde na woyɛ hena? Wone Elia anaa?”+ Na ɔkae sɛ: “Ɛnyɛ mene no.” “Wone Odiyifo no?”+ Ɛnna obuae sɛ: “Dabi!” 22 Enti wobisaa no sɛ: “Woyɛ hena? na yennya mmuae bi nkɔma wɔn a wɔsomaa yɛn no. Ɛdɛn na woka fa wo ho?”+ 23 Ɔkae sɛ: “Mene nea ne nne reteɛm wɔ sare so sɛ, ‘Momma Yehowa kwan nteɛ,’ sɛnea odiyifo Yesaia kae no.”+ 24 Nso na wɔn a wɔsomaa wɔn no fi Farisifo mu. 25 Enti wobisaa no sɛ: “Sɛ ɛnyɛ wone Kristo anaa Elia anaa Odiyifo no a, ɛnde adɛn nti na wobɔ asu?”+ 26 Yohane buaa wɔn sɛ: “Me de, mebɔ asu nsu mu. Nanso obi gyina mo mfinimfini+ a munnim no,+ 27 nea odi m’akyi no, na mensɛ mpo sɛ mesan ne mpaboa hama.”+ 28 Eyinom sii wɔ Betania wɔ Yordan agya, baabi a na Yohane rebɔ asu no.+ 29 Ade kyee no, ohui sɛ Yesu reba ne nkyɛn, na ɔkae sɛ: “Hwɛ, Onyankopɔn Guammaa+ a oyi wiase bɔne fi hɔ no ni!+ 30 Oyi ho asɛm na mekae sɛ, ɔbarima bi di m’akyi reba a wadi me kan, efisɛ na ɔwɔ hɔ ansa na mereba.+ 31 Me de, na minnim no, nanso nea enti a mebɛbɔɔ asu nsu mu ne sɛ wobeyi no adi akyerɛ Israel.”+ 32 Yohane dii adanse nso sɛ: “Mihuu honhom no sɛ ɛresian sɛ aborɔnoma fi soro, na ebesii no so.+ 33 Me de, na minnim no, nanso Onii a ɔsomaa me+ sɛ memmɛbɔ asu nsu mu no ankasa ka kyerɛɛ me sɛ, ‘Nea wubehu sɛ honhom no asian abesi no so no, ɔno ne nea ɔbɔ asu honhom kronkron mu no.’+ 34 Na mahu adi ho adanse sɛ oyi ne Onyankopɔn Ba no.”+ 35 Ade kyee bio no, na Yohane ne n’asuafo baanu gyina hɔ, 36 na ohui sɛ Yesu nam hɔ no, ɔkae sɛ: “Hwɛ, Onyankopɔn Guammaa+ no ni!” 37 Na asuafo baanu no tee nea ɔkae no, na wodii Yesu akyi. 38 Afei Yesu dan ne ho, na bere a ohui sɛ wodi n’akyi no, ɔka kyerɛɛ wɔn sɛ: “Ɛdɛn na mohwehwɛ?” Wɔka kyerɛɛ no sɛ: “Rabi (a ne nkyerɛase ne Ɔkyerɛkyerɛfo,) ɛhe na wote?” 39 Ɔka kyerɛɛ wɔn sɛ: “Mommra na mubehu.”+ Enti wokohuu baabi a ɔte, na wɔtenaa ne nkyɛn saa da no; na ɛbɛyɛ dɔn a ɛto so du.* 40 Na Simon Petro nua Andrea+ yɛ baanu a wɔtee nea Yohane kae na wodii Yesu akyi no mu biako. 41 Nea edi kan no, ohuu n’ankasa ne nua, Simon, na ɔka kyerɛɛ no sɛ: “Yɛahu Mesia no”+ (a ne nkyerɛase ne Kristo).+ 42 Odii n’anim kɔɔ Yesu nkyɛn. Bere a Yesu hwɛɛ+ no no, ɔkae sɛ: “Wone Simon,+ Yohane ba;+ wɔbɛfrɛ wo Kefa” (a ne nkyerɛase ne Petro).+ 43 Ade kyee no, Yesu pɛe sɛ ofi hɔ kɔ Galilea. Na ohuu Filipo+ ka kyerɛɛ no sɛ: “Bedi m’akyi.”+ 44 Na Filipo fi Betsaida,+ Andrea ne Petro kurom. 45 Filipo huu Natanael+ na ɔka kyerɛɛ no sɛ: “Yɛahu nea Mose kyerɛw ne ho asɛm wɔ Mmara no mu+ na Adiyifo+ no nso kyerɛw ne ho asɛm no, Yesu, Yosef ba+ a ofi Nasaret no.” 46 Nanso Natanael bisaa no sɛ: “Biribi pa bi betumi afi Nasaret aba?”+ Filipo ka kyerɛɛ no sɛ: “Bra bɛhwɛ.” 47 Yesu hui sɛ Natanael reba ne nkyɛn, na ɔka faa ne ho sɛ: “Hwɛ, Israelni ankasa a nnaadaa nni ne mu ni.”+ 48 Natanael bisaa no sɛ: “Ɛyɛɛ dɛn na wuhuu me saa?” Yesu buaa no sɛ: “Ansa na Filipo refrɛ wo, bere a wowɔ borɔdɔma dua no ase no na mihuu wo.” 49 Natanael buaa no sɛ: “Rabi, wone Onyankopɔn Ba no,+ wone Israel Hene.”+ 50 Yesu buaa no sɛ: “Esiane sɛ meka kyerɛɛ wo sɛ mihuu wo wɔ borɔdɔma dua no ase nti na wugye di? Wubehu nneɛma akɛse a ɛsen eyinom.” 51 Ɔtoaa so ka kyerɛɛ no sɛ: “Nokware, nokware, mise mo sɛ, mubehu sɛ ɔsoro abue, na Onyankopɔn abɔfo+ redi aforosian onipa Ba no so.”+\n^ Bɛyɛ anwummere nnɔn 4.


Luc 2 BDS - Luka 2 AKCB\n1Saa bere no na Kaesare Augusto a na ɔyɛ Roma hempɔn no hyɛɛ mmara bi se wɔnkan ne man no mu nnipa nyinaa. 2Saa nnipakan yi ne nea edi kan wɔ Kirenio a ɔyɛ amrado wɔ Siria no bere so. 3Obiara kɔɔ ne kurom ma wɔkyerɛw ne din.\n4Esiane sɛ na Yosef yɛ Ɔhene Dawid busuani nti, na ɛsɛ sɛ ofi Galilea kurow a wɔfrɛ no Nasaret mu kɔ Betlehem a ɛwɔ Yudea. 5Ɔne ne yere Maria a saa bere no na ɔyem no na wɔkɔe. 6Wɔwɔ Betlehem no, awo kaa Maria, 7na ɔwoo ɔbarima. Wɔde kuntu kyekyeree abofra no ho de no too mmoa adididaka mu, efisɛ wɔannya baabi ansoɛ wɔ ahɔhobea hɔ.\n8Anadwo no ara, na nguanhwɛfo bi nso wɔ sare so baabi rewɛn wɔn nguan. 9Mpofirim, ɔsoro ɔbɔfo baa wɔn nkyɛn, na Onyankopɔn anuonyam hyerɛn twaa wɔn ho hyia maa wɔn ho dwiriw wɔn. 10Ɔsoro ɔbɔfo no ka kyerɛɛ wɔn se, “Munnsuro, mede anigyesɛm rebrɛ mo ne amansan nyinaa. 11Nnɛ wɔawo Agyenkwa a ɔne Kristo Awurade no ama mo wɔ Dawid kurom. 12Eyi ne nsɛnkyerɛnne a mubehu. Mubehu akokoaa a wɔde kuntu akyekyere ne ho a ɔda mmoa adididaka mu.”\n13Amono mu hɔ ara, abɔfokuw bɛkaa ɔbɔfo a ɔwɔ hɔ no ho ma wɔtoo ayeyi dwom se,\n14“Anuonyam nka Ɔsorosoro Nyankopɔn,\nna asomdwoe mmra wɔn a wɔsɔ nʼani wɔ asase so no so.”\n15Bere a abɔfokuw yi san kɔɔ ɔsoro no, nguanhwɛfo no keka kyerɛkyerɛɛ wɔn ho wɔn ho se, “Momma yɛnkɔ Betlehem hɔ na yɛnkɔhwɛ saa anwonwasɛm a asi wɔ hɔ a Awurade ada no adi akyerɛ yɛn yi.”\n16Wɔde ahoɔhare kɔɔ Betlehem kohuu Maria ne Yosef. Na wohuu abofra no nso sɛ ɔda mmoa adididaka mu. 17Nguanhwɛfo no huu abofra no, wɔkaa ne ho asɛm a ɔsoro ɔbɔfo no bɛka kyerɛɛ wɔn no nyinaa kyerɛɛ nnipa a wɔahyia wo hɔ no. 18Wɔn a wɔtee nguanhwɛfo yi asɛm no nyinaa ho dwiriw wɔn. 19Nanso Maria de, ɔde saa nsɛm a ɔtee no nyinaa siee ne tirim dwenee ho. 20Nguanhwɛfo no kohuu nea ɔbɔfo no ka kyerɛɛ wɔn no, wɔde anigye san wɔn akyi kɔɔ nea wɔn nguan no wɔ hɔ. Wɔrekɔ no nyinaa, na wɔreyi Onyankopɔn ayɛ.\n21Abofra no dii nnaawɔtwe no, wɔtoo ne din Yesu sɛnea ɔsoro ɔbɔfo no kyerɛɛ ansa na wɔrenyinsɛn no no. Da no ara na wotwaa no twetia.\nWɔde Yesu Kɔ Hyiadan Mu\n22Bere duu sɛ Yosef ne Maria kodwira wɔn ho sɛnea Mose mmara kyerɛ no, wɔde abofra no kɔɔ Yerusalem sɛ wɔde no rekɔhyɛ Onyankopɔn nsa. 23Sɛnea Mose mmara no kyerɛ no, “Sɛ ɔbea wo nʼabakan na ɔyɛ ɔbarima a wɔde no ma Awurade.” 24Wɔkɔɔ asɔredan no mu hɔ nso kɔbɔɔ afɔre, sɛnea mmara no kyerɛ no wɔde nturukuku abien anaa mmorɔnoma mma abien na ɛbɔ afɔre no.\n25Da no na ɔbarima bi a wɔfrɛ no Simeon a ɔte Yerusalem no nso wɔ asɔredan mu hɔ bi. Na Simeon yɛ onipa trenee, ɔhotefo a Honhom Kronkron ahyɛ no ma a na daa ɔhwɛ Agyenkwa no kwan. 26Ɔno na na Honhom Kronkron ayi akyerɛ no se ɔrenwu kosi sɛ obehu Agyenkwa a Awurade asra no no. 27Enti bere a Maria ne Yosef duu asɔredan no mu sɛ wɔde abofra no rekɔma Awurade sɛnea mmara no te no, 28wɔkɔtoo Simeon nso wɔ hɔ, na Simeon gyee abofra no, hyɛɛ Awurade anuonyam se,\nafei ma wʼakoa nwu wɔ asomdwoe mu\n30efisɛ mʼani ahu Agyenkwa\n31a wohyɛɛ me ne ho bɔ no.\n32Ɔno ne hann a ɛbɛhyerɛn wiase nyinaa\nna wahyɛ wo man Israel anuonyam!”\n33Nsɛm a wɔka faa Yesu ho no yɛɛ nʼagya Yosef ne ne na Maria nwonwa. 34Afei Simeon hyiraa wɔn na ɔka kyerɛɛ ne na Maria se, “Saa abofra yi so na Israelfo mu dodow no ara nkwagye ne wɔn asehwe begyina. 35Na ɔbɛma dodow no ara tirim ahintasɛm ada adi; na wo Maria de, wubesi apini wɔ wo mu.”\n36Saa bere no, na Fanuel babea odiyifo Ana a ofi Aser abusua mu no nso wɔ hɔ bi. Na Ana yɛ obi a wanyin. Ɔwaree ne mmabaabere mu ne ne kunu tenae mfe ason pɛ na ne kunu no wui. 37Ne kunu no wu akyi no, ɔyɛɛ kuna kosii sɛ odii mfe aduɔwɔtwe anan, na bere biara nso na ɔwɔ asɔredan mu de mmuadadi ne mpaebɔ som Onyankopɔn. 38Saa bere no ara na ɔno nso begyinaa hɔ bi yii Onyankopɔn ayɛ saa ara. Ɔkaa abofra no ho asɛm kyerɛɛ wɔn a wɔretwɛn ogye a obegye Yerusalem no nyinaa.\n39Wowiee amanne sɛnea Awurade mmara kyerɛ no, wɔsan kɔɔ wɔn kurom Nasaret a ɛwɔ Galilea, 40Abofra no nyinii, na nyansa hyɛɛ no ma, na na Onyankopɔn adom nso wɔ ne so.\nYesu Wɔ Hyiadan Mu\n41Afe biara na Yesu awofo kɔ Yerusalem kodi Twam Afahyɛ no.2.41 Na mmara no hyɛ sɛ mmarima a wɔanyinyin nkɔ afahyɛ ahorow abiɛsa no ase afe biara. Afahyɛ ahorow no ne Twam, Pentekoste ne Asese. Ɔkwan no tenten nti, na Yudafo no mu bebree ntumi nkɔ afahyɛ ahorow abiɛsa no nyinaa bi, nanso Twam afahyɛ no de, na wɔbɔ mmɔden kɔ. 42Sɛnea na wɔn amanne te no, Yesu dii mfe dumien no,2.42 Sɛ mmarimaa di mfirihyia dumien a, wofi ase yɛ ahoboa sɛ wobewura nyamesom mu afe a edi so no mu. nʼawofo de no kɔɔ Yerusalem kodii Twam Afahyɛ no. 43Wowiee afahyɛ no di a wɔresan akɔ wɔn kurom no, Yesu kaa Yerusalem a nʼawofo no nnim. 44Wotwaa da koro kwan a wɔn ani baa wɔn ho so sɛ Yesu nka wɔn ho no, wofii ase bisabisaa nʼase fii wɔn abusuafo ne amannifo nkyɛn. 45Na wɔanhu no no, wɔsan baa Yerusalem bɛhwehwɛɛ no. 46Ne nnansa akyi no, wokohuu no wɔ Yerusalem asɔredan mu sɛ ɔte akyerɛkyerɛfo2.46 Yerusalem akyerɛkyerɛfo a wonim mmara no yiye. bi a wɔahyia mu ntam na ɔretie wɔn na ɔrebisabisa wɔn nsɛm. 47Yesu nyansa ne ne nimdeɛ a ɛdaa adi wɔ ne mmuae nyinaa mu no, yɛɛ nnipa a na wɔretie no no nyinaa nwonwa. 48Wɔkɔtoo no sɛ ɔte akyerɛkyerɛfo no mfimfini retie wɔn no, ɛyɛɛ wɔn nwonwa. Ne na frɛɛ no bisaa no se, “Me ba, adɛn na woyɛ yɛn saa? Woama me ne wʼagya ahwehwɛ wo abrɛ.”\n49Yesu buaa wɔn se, “Adɛn nti na mohwehwɛ me? Munnim sɛ ɛyɛ mʼasɛde sɛ metena mʼagya fi som no ana?” 50Nanso nʼawofo no ante nea ɔkae no ase.\n51Yesu ne nʼawofo kɔɔ Nasaret no, ɔyɛɛ osetie maa wɔn. Ne na de nsɛm a esisii no nyinaa siee ne tirim. 52Yesu nyinii nyansa mu ne honam fam, na onyaa Onyankopɔn ne nnipa anim adom.\nAKCB : Luka 2


22 Ɛnna Elifas a ofi Teman no buae sɛ: 2 “Ɔbarima so wɔ mfaso ma Onyankopɔn?+Anaa nea ɔwɔ nhumu so wɔ mfaso ma no? 3 Sɛ woyɛ ɔtreneeni a, ɛma ade nyinaa so Tumfoɔ no ani gye anaa,+Na mfaso bi wɔ so ma no sɛ wo kwan yɛ pɛ?+ 4 Wo nyamesuro nti ɔbɛka w’anim?Anaa ɔne wo bedi asɛm?+ 5 Wo bɔne mmoroo so dedaw?+Na worennyae wo mfomso no anaa? 6 Wugye awowa fi wo nuanom nkyɛn kwa,+Na wɔn a wɔda adagyaw mpo, wopa wɔn ho ntama. 7 Womma nea wabrɛ nsu nnom,Na nea ɔkɔm de no nso, womma no aduan.+ 8 Ɔbarima hoɔdenfo de, asase no yɛ ne dea,+Na nea wɔyɛ animhwɛ di ma no na ɔtena so. 9 Woma akunafo de nsapan kɔ,Na nnyanka nso, woma wɔn nsam gow.+ 10 Ɛno nti na nnomaa mfiri atwa wo ho ahyia,+Na akomatusɛm a ɛba mpofirim hunahuna wo no; 11 Ɛno nti na esum ato wo na wunhu ade,Na nsu pii abu afa wo so no. 12 Onyankopɔn nkorɔn sɛ ɔsoro anaa?+Na afei hwɛ nsoromma nyinaa,+ sɛnea ɛwɔ sorosoro. 13 Nanso woka sɛ: ‘Dɛn koraa na Onyankopɔn nim?Obetumi afi sum kabii mu abu atɛn anaa? 14 Omununkum akata no so, na onhu ade,Ɔsoro kontonkron so na ɔnantew.’ 15 So wobɛfa tete kwan so,Ɔkwan a amumɔyɛfo faa so no? 16 Nnipa a wohwim wɔn kɔ ansa na wɔn bere aso,+Wɔn a wohwie wɔn fapem+ gu sɛ asuten; 17 Wɔn na wɔka kyerɛ nokware Nyankopɔn sɛ: ‘Fi yɛn nkyɛn kɔ!+Dɛn na ade nyinaa so Tumfoɔ no betumi ayɛ yɛn?’ 18 Nanso ɔno na ɔde nneɛma pa ahyɛ wɔn afie ma.+Me ne nnebɔneyɛfo agyinatu ntam kwan ware.+ 19 Treneefo behu na wɔadi ahurusi,+Na nea ne ho nni asɛm bedi wɔn ho fɛw sɛ: 20 ‘Ampa ara wɔapopa yɛn atamfo afi hɔ;Na wɔn biribiara a aka nso, ogya bɛhyew.’ 21 Fa wo ho bɔ no ɛ, na asomdwoe mmra mo ntam;Ɛno bɛma woanya nneɛma pa. 22 Bɔ mmɔden gye mmara a efi n’anom,Na fa ne nsɛm hyɛ wo koma mu.+ 23 Sɛ wosan ba ade nyinaa so Tumfoɔ no nkyɛn a,+ ebesi wo yiye;Sɛ wubeyi amumɔyɛ afi wo ntamadan mu akɔ akyirikyiri, 24 Na wode sika amapa ahyɛ dɔte mu,Na wode Ofir sika+ ahyɛ nsu ase abotan mu a, 25 Anka ade nyinaa so Tumfoɔ no nso bɛyɛ sika amapa,Ne dwetɛ amapa ama wo.+ 26 Ɛno na wubenya ade nyinaa so Tumfoɔ no mu abotɔyam,+Na Onyankopɔn na wobɛma w’ani so akyerɛ no.+ 27 Anka wobɛsrɛ no, na obetie wo,+Na wo bɔhyɛ ade nso, wubetua.+ 28 Wobɛbɔ wo tirim, na ɛbɛba mu ama wo,Na w’akwan nso, hann bɛhyerɛn wɔ so.+ 29 Nanso sɛ wokasa ahantan so a, ɔbɛbrɛ wo ase;+Na ɔhobrɛasefo de, obegye no nkwa.+ 30 Obegye nea ne ho nni asɛm,+Na wo nsa ho a ɛtew nti, wobegye wo.”+


W’ani Nnye W’aware Ho | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nBere a monwaree no, na ɛte sɛ nea wo ne wo hokafo adwene hyia wɔ biribiara ho. Nanso seesei abasamtuo apae mo ntam ama moayɛ sɛ aprisanfoɔ a obiara redwene ne ho.\nMubetumi asiesie mo ntam. Nanso ɛsɛ sɛ wudi kan hu nea enti a w’abam abu.\nNEA AKƆFA ƆHAW NO ABA\nAfei paa na woreware. Adwuma, mmofra ntetee ne nsenom betumi adidi aware no ase. Bio, biribi a monhwɛ kwan betumi abɛbom. Yɛbɛyɛ ho nhwɛso a, mo sikasɛm betumi agye agu anaa yare-koankorɔ betumi akyere obusuani bi. Eyinom nyinaa betumi ama aware agyigya.\nƐsono sɛnea obiara te. Sɛ nnipa mmienu hyehyɛ aware na sɛ obi hu biribi wɔ ne yɔnko ho a, ɔdɔ nti asɛ onhui. Nanso sɛ wɔware a, wohu sɛ ɛsono ɔbaa koraa ɛnna ɛsono ɔbarima. Ɛsono sɛnea obiara bɔ nkɔmmɔ, sɛnea ɔhwɛ sika so ne sɛnea osiesie asɛm. Onipa no suban a na ɛnha wo pii no, afei deɛ wompɛ sɛ wuhu koraa.\nObiara nam ne kwan. Sɛ wo hokafo ka asɛm a ɛyɛ ya kyerɛ wo anaa ɔyɛ nneyɛe bi a ɛmfata kyerɛ wo anaa mpo biribi si na moansiesie no ntɛm a, ebetumi ama obiara de n’asɛm ahyɛ ne tirim. Nea ɛyɛ hu koraa ne sɛ anhwɛ a, ɔne obi foforo bedi atirimsɛm de ne dɔ ama no.\nW’adwene na ɛdaadaa wo. Obi wɔ hɔ a sɛ ɔware a, n’adwene araa ne sɛ ne hokafo no so nipa nni baabiara. Saa adwene no kyerɛ sɛ ɔnte ne hokafo no ho kasa, nanso ebetumi ama ne nsa asi fam. Sɛ ɔhaw yi ne ti pɛ, ohu sɛ sɛɛ ne hokafo no nyɛ onipa a anka ɛsɛ sɛ ɔware no koraa, na ɔka sɛ wanu ne ho sɛ ɔwaree no.\nHwɛ wo hokafo no suban pa. Sɔ wei hwɛ: Kyerɛw wo hokafo suban a ɛyɛ wo fɛ mmiɛnsa. Fa nea woakyerɛw no tare mo ayeforo foto akyi anaa wo fon akyi sɛnea ɛbɛyɛ a wubehu no daa. Ɛwom ara a hwɛ, na ɛnkae wo nea enti a wowaree no. Sɛ wohwɛ wo hokafo no suban pa a, ɛde asomdwoe ba na mote mo ho ase.—Bible mu nnyinasosɛm: Romafo 14:19.\nMompɛ bere nka mmom nyɛ biribi. Ansa na moreware no, mo mmienu nyinaa, obiara pɛɛ bere a mode bɛbom ayɛ nneɛma. Ná saa adeɛ no yɛ ade foforo ma wo nanso na ehia wo paa, efisɛ na ɛma w’ani gye. Enti, adɛn na monyɛ biribi saa seesei? Mompɛ mmere bi a mo mmienu bepue akogye mo ani te sɛ kane no. Sɛ moyɛ saa a, ɛbɛma moayɛ baako na moatumi afa ɔhaw biara mu.—Bible nnyinasosɛm: Mmebusɛm 5:18.\nObiara nka ne komam asɛm. Sɛ wo hokafo ka asɛm a ɛyɛ ya kyerɛ wo anaa ɔyɛ biribi ma ɛha wo a, wubetumi abu w’ani agu so? Sɛ wuntumi a, ɛnyɛ fɛ sɛ wo ne no bɛyɛ aka. Montena ase nka asɛm no ntɛm; sɛ ɛbɛyɛ yiye a, monka no saa da no.—Bible mu nnyinasosɛm: Efesofo 4:26.\nSɛ wo hokafo ka asɛm a ɛyɛ ya kyerɛ wo anaa ɔyɛ biribi ma ɛha wo a, wubetumi abu w’ani agu so?\nKae hunu sɛ obiara nni hɔ a ɔware ne tamfo. Wo ne wo hokafo no nyinaa, obiara nni hɔ a ɔpɛ sɛ ɔyɛ biribi ma ɛha ne yɔnko. Enti sɛ wofom wo hokafo a, yi wo komam pa no kyɛw. Afei montena ase nhwɛ nneɛma a mubetumi ayɛ na biribi saa ansi bio. Momfa Bible afotu yi nyɛ adwuma: “Mo ne mo ho nni wɔ ayamye ne ayamhyehye so, na mumfi mo pɛ mu mfa bɔne mfirifiri mo ho.”—Efesofo 4:32.\nKae sɛ wunnya biribiara pɛpɛɛpɛ. Bible se wɔn a wɔware no “ho behiahia wɔn.” (1 Korintofo 7:28) Sɛ ahokyere no bi ba wo so a, mpere wo ho nka sɛ woaware anu wo ho. Mmom no, wo ne wo hokafo no nka mo tiri mmom nsiesie mo ntam na “monkɔ so nnya mo ho abotare na momfa mfirifiri mo ho korakora.”—Kolosefo 3:13.\n‘Munni nneɛma a ɛde asomdwoe ba akyi.’—Romafo 14:19.\n“Mommma owia nnkɔtɔ mo so mo abufuw mu.”—Efesofo 4:26.\nFA NTAM A WOKAE NO YƐ ADWUMA\nWokae ntam a wokae w’ayeforohyia da no? Kaakae wo ho bio na bisa wo ho sɛ, ‘Enti deɛ mekae no, mede reyɛ adwuma?’ Hwɛ so yɛ wo fam deɛ na gyae wo hokafo deɛ ma no. Kae sɛ ɛyɛ wo na wokaa ntam no kyerɛɛ nea wo wobɛyɛ. Sɛ obiara de si n’ani so sɛ ɔde ntam no bɛyɛ adwuma a, ɛbɛma mo mmienu nyinaa ani agye.


Hesekiel 7 | Intanɛt So Bible| Wiase Foforɔ Nkyerɛaseɛ\n7 Na Yehowa san ka kyerɛɛ me sɛ: 2 “Onipa ba, nea Awurade Tumfoɔ Yehowa aka akyerɛ Israel asase ni, ‘Awiei—asase no afanan nyinaa awiei adu.+ 3 Afei w’awiei adu,+ na mɛsoma m’abufuw aba wo so; mebu wo atɛn sɛnea w’akwan te+ na mama w’akyide nyinaa adan aba wo so. 4 Merenhu wo mmɔbɔ+ na me yam renhyehye me mma wo; mɛma w’akwan adan aba wo so, na mɛma woatwa w’ankasa akyide so aba,+ na mubehu sɛ mene Yehowa.’+ 5 “Nea Awurade Tumfoɔ Yehowa aka ni, ‘Hwɛ, mmusu, mmusu soronko bi reba.+ 6 Awiei bɛba.+ Awiei bɛsɔre abɛto wo; hwɛ, ɛreba.+ 7 Wo a wote asase no so, mmusu abotiri bɛba wo so; bere no bɛba, da no abɛn.+ Ɛbɛyɛ gyegyeegye, na ɛnyɛ mmepɔw so osebɔ. 8 “‘Afei ɛrenkyɛ na mahwie m’abufuw agu wo so,+ na mede m’anibere bewie wo so;+ mebu wo atɛn sɛnea w’akwan te+ na mama w’akyide nyinaa adan aba wo so. 9 Merenhu wo mmɔbɔ+ na me yam renhyehye me mma wo;+ mɛma w’akwan adan aba wo so na woatwa w’ankasa akyide so aba,+ na mubehu sɛ me Yehowa na merebobɔ mo.+ 10 “‘Hwɛ da no. Hwɛ, da no reba.+ Abotiri no nam kwan so.+ Abaa no afefɛw.+ Ahantan afifi.+ 11 Basabasayɛ asɔre agyina na adan amumɔyɛ abaa.+ Emfi wɔn, emfi wɔn ahode, emfi wɔn ankasa, na anuonyam biara nni wɔn mu. 12 Ɛbere no bɛba, da no bedu. Mma ɔdetɔfo nnni ahurusi+ na ɔdetɔnfo nso nnni awerɛhow, efisɛ abufuhyew aba dɔm no nyinaa so. 13 Sɛ ɔdetɔnfo no te ase mpo a, ɔrentumi nkɔ nea watɔn no ho bio, na anisoadehu no fa ne dɔm nyinaa ho. Obiara nni hɔ a ɔbɛsan n’akyi, na wɔn bɔne rentumi nnye wɔn nkwa. 14 “‘Wɔahyɛn torobɛnto+ na obiara asiesie ne ho, nanso obiara nni hɔ a ɔbɛkɔ akɔko, efisɛ m’abufuhyew aba ne dɔm nyinaa so.+ 15 Nkrante+ wɔ abɔnten so, na owuyare ne ɔkɔm wɔ fie.+ Nea ɔwɔ afuw mu no bɛtɔ nkrante ano, na nea ɔwɔ kurow mu no, ɔkɔm ne owuyare bɛmene no.+ 16 Na wɔn a wobenya wɔn ti adidi mu no beguan+ akɔ mmepɔw so, na wɔbɛyɛ sɛ abon mu mmorɔnoma a wɔresi apini,+ obiara bɔne nti. 17 Nsa nyinaa mu behodwow,+ na nkotodwe nyinaa bɛporow nsu.*+ 18 Wofurafura atweaatam+ na ahopopo dura wɔn ho,+ aniwu wɔ wɔn nyinaa anim+ na wɔn nyinaa ti so apa.+ 19 “‘Wɔbɛtow wɔn dwetɛ agu mmɔnten so, na wɔn sika kɔkɔɔ bɛdan atantanne. Wɔn dwetɛ anaa wɔn sika rentumi nnye wɔn Yehowa abufuw da no.+ Wɔrentumi mma wɔn kra mmee, na wɔrenhyɛ wɔn yafunu mã, efisɛ ɛyɛ hintidua a ɛma wɔyɛ bɔne.+ 20 Wɔn agude fɛfɛ no ama wɔayɛ ahantan, na wɔde ayɛ akyide ahoni,+ wɔn abofonode no.+ Enti mɛma adan atantanne ama wɔn.+ 21 Mede bɛhyɛ ahɔho nsa ma wɔafom na mede ama nnebɔneyɛfo ma wɔafa sɛ asade,+ na wobegu ho fĩ. 22 “‘Meyi m’ani afi wɔn so,+ na wobegu m’akorae ho fĩ, na akorɔmfo bɛba abegu ho fĩ.+ 23 “‘Yɛ nkɔnsɔnkɔnsɔn no,+ efisɛ atemmu ho mogya ahyɛ asase no so mã,+ na basabasayɛ nso ayɛ kurow no mã.+ 24 Na mede aman no mu abɔnefo+ bɛba ma wɔabɛfa wɔn afie;+ mɛma ahoɔdenfo ahantan agyae+ na wɔn asɔredan ho agu fĩ.+ 25 Ahoyeraw bɛba, na wɔbɛhwehwɛ asomdwoe nanso wɔrennya bi.+ 26 Amanehunu bedi amanehunu akyi,+ amanneɛbɔ bedi amanneɛbɔ akyi, na nnipa bɛhwehwɛ anisoadehu afi adiyifo hɔ,+ na mmara bɛyera afi asɔfo anom na afotu ayera afi mpanyimfo tirim.+ 27 Ɔhene bedi awerɛhow;+ obirɛmpɔn befura ahoyeraw+ na asase no sofo nsam ahodwow. Me ne wɔn bedi sɛnea wɔn akwan te+ na wɔn atemmu na mede bebu wɔn atɛn,+ na wobehu sɛ mene Yehowa.’”+\n^ Kyerɛ sɛ, ehu nti wɔdwensɔdwensɔ wɔn ho.


Kores Ɔkɛseɛ | Tetefo Mfonini\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nSɛnea nnɛyi kalenda kyerɛ no, wɔ October 5/6, afe 539 A.Y.B. anadwo no, nea na wɔnhwɛ kwan sɛ ebetumi ato Babilon Ahemman no ahenkurow no sii. Saa anadwo no, Mediafo ne Persiafo asraafo a Ɔhene Kores a wɔsan frɛ no Kores Ɔkɛseɛ da wɔn ano no, ko faa kurow no. Ɔkwan a ɔfaa so dii nkonim no yɛ nwonwa kɛkɛ.\nSƐNEA KORES DII BABILON SO NKONIM\nAbakɔsɛm nhoma bi ka sɛ: “Bere a Kores de n’ani sii Babilon so no, na ɛyɛ kurow titiriw a ɛsen biara wɔ Mediterranea Apuei fam—ɛkame ayɛ sɛ na kurow biara ne no nsɛ wɔ wiase nyinaa. (Ancient World Leaders—Cyrus the Great) Ná Babilon te Eufrate Asubɔnten a wɔde ayɛ nsuka atwa kurow no afasu akɛse ho ahyia no so—ɛma ɛyɛɛ te sɛ nea atamfo ntumi ntow nhyɛ kurow no so.\nKores mmarima no danee Eufrate ani fi Babilon atifi fam, maa nsu a ɛwɔ kurow no mu no yowee. Asraafo no faa nsu no mu hyɛn kurow no apon a na ano deda hɔ no mu, na wɔfaa Babilon a wɔammrɛ koraa. Sɛnea Hela abakɔsɛm akyerɛwfo Herodotus ne Xenophon kyerɛ no, na Babilonfo te nka sɛ nneɛma a wɔde atwa kurow no ho ahyia nti wɔwɔ ahobammɔ araa ma anadwo a wɔbɛtow hyɛɛ wɔn so no, na wɔn mu pii ne ɔhene no wɔ apontow ase! (Hwɛ adaka “Ɔfasu Ho Nkyerɛwee No.”) Bio nso, Kores nkonimdi no maa Bible mu nkɔmhyɛ ahorow bi nyaa mmamu.\nWɔkaa sɛnea Kores bedi Babilon so nkonim ho asɛm too hɔ wɔ Bible mu\nNKƆMHYƐ AHOROW A ƐYƐ NWONWA\nƐfata sɛ yɛhyɛ Yesaia nkɔmhyɛ no nsow efisɛ wodii kan kyerɛw too hɔ bɛyɛ mfirihyia 200—ebia mfe 150 ansa na wɔrewo Kores! Susuw nea edidi so yi ho hwɛ:\nƆbarima bi a wɔfrɛ no Kores bedi Babilon so nkonim na wama Yudafo no ade wɔn ho.—Yesaia 44:28; 45:1.\nEufrate Asubɔnten no bɛyow, na Kores asraafo anya kwan afa mu.—Yesaia 44:27.\nKurow no ano apon bɛdeda hɔ.—Yesaia 45:1.\nBabilon asraafo ‘begyae ɔko.’—Yeremia 51:30; Yesaia 13:1, 7.\nOGYE BI A ƐYƐ NWONWA\nWɔ afe 607 A.Y.B., Babilon asraafo sɛe Yerusalem pasaa na wɔfaa nnipa a wofii mu kae no mu dodow dommum. Bere tenten ahe na na Yudafo no bedi wɔ nnommum mu? Onyankopɔn kae sɛ: “Na sɛ mfirihyia aduɔson no ba awiei a, . . . mɛma Babilon hene ne ɔman no abu akontaa . . . na mɛdan no amamfõ akosi daa.”—Yeremia 25:12.\nSɛnea yɛadi kan aka no, Kores dii Babilon so nkonim wɔ afe 539 A.Y.B. mu. Ɛno akyi pɛɛ no, ogyaa Yudafo no ma wɔsan kɔɔ wɔn kurom wɔ afe 537 A.Y.B.—mfe 70 akyi pɛpɛɛpɛ fi bere a wɔde wɔn kɔɔ nnommumfa mu no. (Esra 1:1-4) Babilon de, awiei koraa no ɛbɛyɛɛ “amanfo”—eyi nso foa sɛnea Bible nkɔmhyɛ tumi bam pɛpɛɛpɛ no so.\nƐFA WO HO DƐN?\nSusuw eyi ho: Bible kaa (1) Yudafo a wɔbɛkɔ nkoasom mu mfe 70, (2) sɛnea Kores bedi Babilon so nkonim ne ɔkwan pɔtẽẽ a ɔbɛfa so, ne (3) awiei koraa no, Babilon a ɛbɛdan amanfo ho asɛm. Ná nnipa ntumi nka nneɛma a ebesi daakye ho asɛm saa! Nea ntease wom a yebetumi aka ne sɛ: “Nkɔmhyɛ mfaa onipa pɛ so mmae da, na mmom nea efi Onyankopɔn hɔ na nnipa kae.” (2 Petro 1:21) Akyinnye biara nni ho sɛ ɛsɛ sɛ yesusuw nea Bible no ka ho.\nWogye di sɛ wɔwoo Kores wɔ afe 600 A.Y.B. Owui wɔ akono wɔ afe 530 A.Y.B.\nKores ɔboda da so ara wɔ Pasargadae, tete Persia kurow a Kores ankasa kyekyeree, a seesei ɛyɛ beae a wotutu fam hwehwɛ tetefo nneɛma wɔ Iran.\nKores Anwenne a wɔde dɔte ayɛ no tenten yɛ sɛntimita 23. Ɛyɛ kyerɛwtohɔ a wɔde kae nkonim a Kores dii wɔ Babilonfo so ne ahofadi a atukɔfo nyae, a Yudafo nso ka ho. Wɔka anwenne yi ho asɛm sɛ ɛyɛ “nneɛma a Bible aka ho asɛm a wɔatutu fam ahu no mu atitiriw biako.”\nƐde besi nnɛ, Persiafo da so ara wɔ obu kɛse ma Kores.\n“ƆFASU HO NKYERƐWEE NO”\nAnadwo a Kores tow hyɛɛ ɔman no so no, na Babilon Hene Belsasar atow pon ama “n’abirɛmpɔn apem.” Saa bere no na wohuu nsateaa bi. Nsateaa no kyerɛwee sɛ “MENE, MENE, TEKEL ne PARSIN” guu ahemfie no fasu no ho wɔ wɔn nyinaa anim. *—Daniel 5:1, 5, 25.\nOdiyifo Daniel kyerɛɛ aborɔme no ase kyerɛɛ Belsasar a na wabɔ hu no. Ne tiaa mu no, Daniel ka kyerɛɛ ɔhene no sɛ, n’ahenni aba “awiei,” na “wɔakari wo wɔ nsenia mu,” na wɔahu sɛ wotɔ sin, na wɔde Babilon “ama Mediafo ne Persiafo.” (Daniel 5:26-28) Nsɛm no nyinaa baa mu. Bio nso, ɛde besi nnɛ no, asɛm “Ɔfasu ho nkyerɛwee” no adan kasabebu wɔ kasa ahorow bi mu, a nea ɛkyerɛ ne sɛ asɛnkɛse bi rebesi.\n^ nky. 36 Asɛmfua no fa sɛnea wɔkari sika ho. Sɛ wopɛ nkyerɛkyerɛmu a ɛkɔ akyiri a, hwɛ Tie Daniel Nkɔmhyɛ No! nhoma a Yehowa Adansefo tintimii no ti 7.\nTetefo Mfonini—Kores Ɔkɛseɛ


Nkwagyeeɛ kwan ne deɛn/ ɛkwan a ɛkɔ nkwagyeeɛ mu?\nAsɛmbisa: Nkwagyeeɛ kwan ne deɛn/ ɛkwan a ɛkɔ nkwagyeeɛ mu?\nMmuaeɛ: ɛkɔm de wo anaa? Nyɛ honam, so wohia biribi wɔ w’asetena mu? So biribi si w’ani so a worehwɛ anim kwan anaa? Sɛ ɛte saa deɛ, ɛnneɛ na Yesu ne ɔkwan no! Yesu sɛ, Mene nkwa paanoo no; deɛɔba me nkyɛn no, ɛkɔm renne no da, na deɛ ɔgye me die no, osukɔm renne no da’ (Yohane 6:35)\nSo biribi kyere w’adwene anaa? abrabɔ no mu ayɛ den anaa? So wohia kanea bi wɔ w’anim anaa? sɛ ɛte saa merekanfo Yesu ama wo ɔne Kwan so? Yesu anom asɛm nie’ ‘ Ɛnna Yesu kasa kyerɛɛ wɔn bio sɛ: Mene wiase hann; deɛ ɔdi m’akyire no rennante sum mu, na ɔbɛnya nkwa hann’ (Yohane 8:12)\nAsɛ ɛsum aduru wo? So wokɔ a ɛnkɔ, abrabɔ ayɛ bisibasaa anaa? worehwehwɛ ɔkwanpa bi afa so? Sɛ ɛte saa, me nua na Yesu ne ɔkwan no? Mene ɛpono no; sɛ obi fa me so kɔ mu a, wɔbɛgye no nkwa, na ɔbɛkɔ mu, na ɔbɛfiri adi, na ɔbɛnya adidibea’ (Yohane 10:9).\nSo nnipa di wo hwammɔ? Wayɔnkofa me te sɛn? So ɔboafoɔ bi nni baabi? Sɛ ɛte saa a, me nua, Yesu ne ɔkwan no. Yesu sɛ, ‘Mene odwanhwɛfoɔ pa no, Odwanhwɛfoɔ pa de ne kra to hɔ ma nnwan no. Mene odwanhwɛfoɔ pa no; na menim me deɛ, na me deɛ nso ni me (Yohane 10: 11, 14).\nSo wadwene deɛ ɛwɔ saa abrabɔ yi akyi? So wadi nnoɔma a ɛseɛ akyi akyɛ? Ɛyɛ a wodwene sɛ abrabɔ yi ɛbɛkɔ yie ni? So wopɛ sɛ wotene asɛ wo abrabɔ wei akyi? Sɛ ɛte saa a, me dɔfo Yesu ne ɔkwan no! Twerɛ Kronkron sɛ, ‘Yesu see no sɛ: ‘Mene owusureɛ ne nkwa; deɛ ɛgye me die no sɛ wawu mpo a, ɔbɛnya nkwa.’’(Yohane 11:25-26).\nƐdeɛn ne kwan no? Ɛdeɛn ne nokorɛ? Ɛdeɛn ne nkwa? Yesu sɛ, ‘ Mene kwan no nokorɛ no ne nkwa no; obi mma agya no nkyɛ, gye sɛ ɔnam me so’ (Yohane 14:6).\nMedɔfo, ɛkɔm a ɛde woɔ yi yɛ honhom mu kɔm, Yesu nko ara na ɔbɛtumi ama wo amee. Yesu nko ara na ɔbɛtumi ama hann aba abrabɔ no mu. Yesu ne ɔpono a yɛfa no so kɔ daa nkwa mu. Yesu ne adamfoɔ ne Odwanhwɛfoɔ pa a yɛn ani da no so. Yesu ne nkwa no – wia yi ase ne wiase a ɛreba no mu. Yesu nko ara ne nkwagye kwan.\nDeɛ nti a ɛkɔm de woɔ, deɛ nti a asɛ woayera, deɛ nti a wo nhunu abrabɔ yi so, ne nyinaa ne sɛ woagya Nyankopɔn wɔ akyire. Twerɛ Kronkron ka sɛ yɛn nyinaa ayɛ bɔne na yɛne Nyankopɔn ntɛm atete. (Ɔsɛnkafoɔ 7:20; Romanfoɔ 3:23). Ɛnne a wote wɔ w’akomam yi yɛ Nyankopɔn nne, ɛno na afire w’abrabɔ mu a ɛma nnoɔma nkɔ yie wɔ wasetena mu. Nyankopɔn bɔɔ yɛn sɛ yɛne no bɛnnya ayɔnkofa. Yɛn bɔne na atete yɛne Nyankopɔn ntam. Deɛ ehu koraa ne sɛ, yɛn bɔne retete yɛne Nyankopɔn ntam wɔ nkwa yi ne nkwa foforɔ a ɛreba no mu.( Romanfoɔ 6:23; Yohane 3:36)\nƐbɛyɛ dɛn na saa ɔhaw yi afiri hɔ? Yesu ne ɔkwan no? Yesu soaa yɛn bɔne wɔ ne honam mu kɔɔ asennua no so (2 Korintofoɔ 5:21). Yesu wu maa yɛn (Romanfoɔ 5:8), gyee asotwe a ɛsɛ yɛn no. Ne nnansa akyi ɔsɔre firi awufoɔ mu, dii bɔne ne asaman so (Romanfoɔ 6:4-5). Ɛdeɛn nti na ɔyɛɛ saa? Yesu no ara bua saa asɛm yi sɛ; ‘Obi nni dɔ kɛseɛ a ɛsene wei sɛ obi de ne kra bɛto hɔ ama ne nnamfo (John 15:13). Yesu yɛɛ saa na yɛtumi anya daa nkwa. Sɛ yɛde yɛn gyidie hyɛ Yesu mu, na yɛgye di sɛ ne wuo no atua yɛn bɔne so ka a, ɔde yɛn bɔne bɛkyɛ yɛn na wapepa ne nyinaa. Ɛno ansa na yɛbɛmee honhom mu. Yɛn sum bɛdane hann. Yeidie nso bɛba yɛn abrabɔ mu. Ɛno ansa na yɛbɛhunu yɛn dɔfo ne yɛn hwɛfopa. Afei yɛbɛhu sɛ yɛwɔ nkwa wɔ ɔbra wei akyi – Yɛne Yesu bɛtena aheman daa.\n‘Na sɛdeɛ Onyankopɔn dɔɔ wiase nie, sɛ ɔde neb a a ɔwoo korɔ no maeɛ, na obiara a ɔgye ne die no anyera, na wanya daa nkwa.


箴言 31 CCB – Mmɛbusɛm 31 ASCB | Biblica\n箴言 31 CCB – Mmɛbusɛm 31 ASCB\n1Ɔhene Lemuel nsɛm a ɛyɛ nkɔmhyɛ a ne maame kyerɛɛ no:\n2Ao me babarima, me yafunu ba,\nAo mebɔhyɛ ba,\n3nsɛe wʼahoɔden wɔ mmaa31.3 Saa mmaa yi yɛ mmaa adwamanfoɔ a wɔwɔ ahemfie a wɔbɛtumi atwe ɔhene adwene afiri nʼadwuma so. ho,\nwɔn a wɔgu ahemfo asu no.\n4Lemuel, nsã nyɛ mma ahemfo;\nasanom nyɛ mma ahemfo,\nɛnsɛ sɛ sodifoɔ pere nsaden ho;\n5sɛ wɔnom nsã a, wɔn werɛ bɛfiri deɛ mmara no ka,\nna wɔn a wɔdi wɔn nya no rennya deɛ wɔwɔ ho ɛkwan.\n6Fa nsaden ma wɔn a wɔresɛe,\nna fa nsã ma wɔn a wɔwɔ amanehunu mu;\n7Momma wɔnnom, na wɔn werɛ mfiri wɔn hia\nna wɔnnkae wɔn awerɛhoɔ bio.\n8Kasa ma wɔn a wɔntumi nkasa mma wɔn ho,\nkasa ma mmɔborɔfoɔ yiedie.\n9Kasa na bu atɛntenenee;\nkasa ma ahiafoɔ ne onnibie yiedie.\nAwieeɛ: Ɔyere A Ɔsom Bo\n10Ɔyere pa, hwan na ɔbɛnya?\nƆsom bo pa ara sene nhwene pa.\n11Ne kunu wɔ ne mu ahotosoɔ pa ara\nna biribiara a ɛwɔ boɔ nhia no.\n12Ɔde deɛ ɛyɛ brɛ no, na ɛnyɛ ɔhaw,\nne nkwa nna nyinaa mu.\n13Ɔhwehwɛ odwannwi ne asaawa\nna ɔde ne nsa nwono wɔ fɛ so.\n14Ɔte sɛ adwadifoɔ ahyɛn,\nɔde ne nnuane firi akyirikyiri ba.\n15Adeɛ nnya nkyeeɛ no na wasɔre;\nɔsiesie aduane ma nʼabusuafoɔ\n16Ɔdwene afuo ho, na ɔtɔ;\nɔfiri deɛ ɔnya mu yɛ bobefuo.\n18Ɔhwɛ sɛ nʼadwadie ho wɔ mfasoɔ,\nna ne kanea ɛnnum anadwo.\n20Ɔgo ne nsam ma ahiafoɔ\nna ne nsa so onibie so.\n21Sɛ sukyerɛmma tɔ a ne yam nhyehye no wɔ ne fiefoɔ ho;\nɛfiri sɛ wɔn nyinaa wɔ aduradeɛ a wɔde ko awɔ.\nna ɔfira nwera ne serekye ntoma.\n23Ne kunu wɔ animuonyam wɔ kuropɔn ɛpono ano,\nbaabi a ɔne asase no so mpanimfoɔ tena.\n24Ɔpempam nwera ntadeɛ tontɔn,\nna ɔtu abɔwomu ma adwadifoɔ.\n25Ɔwɔ ahoɔden ne animuonyam;\nna ɔnsuro nna a ɛwɔ nʼanim.\nna nokorɛ nkyerɛkyerɛ wɔ ne tɛkrɛma so.\n27Ɔhwɛ ne fidua mu nnwuma so\nna ɔnnyegye aniha so.\nne kunu nso saa ara, na ɔkamfo no sɛ,\n29“Mmaa pii yɛ nneɛma a ɛwɔ edin,\nna wo deɛ, wosene wɔn nyinaa.”\n30Ɔbaa kɔnɔfoɔ yɛ nnaadaa, na ahoɔfɛ twam ntɛm so;\nnanso ɔbaa a ɔsuro Awurade no fata nkamfoɔ.\n31Fa abasobɔdeɛ a wanya no ma no,\nna wɔnkamfo ne nnwuma wɔ kuropɔn ɛpono ano.\nASCB : Mmɛbusɛm 31


Deuteronomium 28 | Intanɛt So Bible| Wiase Foforɔ Nkyerɛaseɛ\nOsetie ho nhyira (1-14)\nAsoɔden ho nnome (15-68)\n28 “Sɛ woyɛ aso tie Yehowa wo Nyankopɔn asɛm na wudi ne mmara nsɛm a mede rema wo nnɛ yi nyinaa so a, Yehowa wo Nyankopɔn bɛma woayɛ kɛse asen asaase so aman nyinaa.+ 2 Woyɛ aso tie Yehowa wo Nyankopɔn asɛm a, nhyira yi nyinaa bɛba wo so na abunkam wo so:+ 3 “Nhyira bɛka wo wɔ kurom, na nhyira aka wo wɔ afuw mu.+ 4 “Nhyira bɛka wo mma*+ ne w’asaase so nnɔbae ne w’ayɛmmoa mma, w’anantwi mma ne wo nguan mma.+ 5 “Nhyira bɛka wo kɛntɛn+ ne nea wofɔtɔw mmɔre wom.+ 6 “Nhyira bɛka wo wɔ biribiara a woyɛ mu. 7 “W’atamfo a wɔbɛsɔre aba wo so no, Yehowa bɛma woadi wɔn so nkonim.+ Wɔbɛfa ɔkwan baako so aba wo so, nanso akwan ason na wɔbɛfa so aguan afi w’anim.+ 8 Yehowa behyira w’adekoradan ne biribiara a wobɛyɛ so,+ na obehyira wo wɔ asaase a Yehowa wo Nyankopɔn de rema wo no so. 9 Yehowa de wo bɛyɛ ne man kronkron+ sɛnea ɔkaa wo ntam no,+ efisɛ wudi Yehowa wo Nyankopɔn mmara nsɛm so, na wonantew n’akwan so. 10 Asaase so aman nyinaa behu sɛ Yehowa din da wo so,+ na wobesuro wo.+ 11 “Yehowa behyira wo ama wo mma adɔɔso, na wo nyɛmmoa ayɛ bebree, na w’afuw bɛma nnɔbae pii+ wɔ asaase a Yehowa kaa w’agyanom ntam sɛ ɔde bɛma wo no so.+ 12 Yehowa bebue ɔsoro adekoradan a nneɛma pa ahyɛ mu ma ama wo, na watɔ osu agu w’asaase so wɔ ne bere mu,+ na obehyira nea woyɛ nyinaa so. Wobɛma aman bebree bosea, na wo de, woremmɔ obiara hɔ bosea.+ 13 Yehowa wo Nyankopɔn mmara nsɛm a mede rema wo nnɛ yi, sɛ wudi so a, Yehowa de wo bedi kan+ na ɛnyɛ akyi; wobɛkɔ w’anim daa na woremma w’akyi. 14 Mmara a mede rema wo nnɛ yi, mman mfi ho nkɔ nifa anaa benkum+ nkodi anyame foforo akyi nkɔsom wɔn.+ 15 “Nanso sɛ woanyɛ aso antie Yehowa wo Nyankopɔn asɛm anni ne mmara ne n’ahyɛde a mede rema wo nnɛ yi nyinaa so a, ɛnde nnome yi nyinaa bɛba wo so na abunkam wo so:+ 16 “Nnome bɛka wo wɔ kurom, na nnome aka wo wɔ afuw mu.+ 17 “Nnome bɛka wo kɛntɛn+ ne nea wofɔtɔw mmɔre wom.+ 18 “Nnome bɛka wo mma*+ ne w’asaase so nnɔbae ne w’anantwi mma ne wo nguan mma.+ 19 “Nnome bɛka wo wɔ biribiara a woyɛ mu. 20 “Esiane sɛ woayɛ nneɛma bɔne na woapo me nti, Yehowa de nnome ne ahoyeraw ne asotwe bɛba biribiara a wobɛyɛ so akosi sɛ ɔbɛsɛe wo ama w’ase atɔre prɛko pɛ.+ 21 Yehowa bɛma ɔyare abɛtena wo so akosi sɛ ɔbɛtɔre w’ase afi asaase a worekɔ so no so.+ 22 Yehowa de nsamanwaw, atiridii,+ ahoyeraw, ahohyehye, ne sekan+ bɛba wo so, na ɔbɛma ɔhyew akum wo nnɔbae na ɔyare atew asi w’afuw so;+ eyinom nyinaa bɛba wo so akosi sɛ w’ase bɛhyew. 23 Ewim a ɛkata wo so yi bɛdan kɔbere na asaase a ɛwɔ w’ase yi adan dade.+ 24 Yehowa de nsõ ne mfuturu na ɛbɛyɛ osu ama wo wɔ w’asaase so. Ɛbɛtɔ afi soro agu wo so akosi sɛ ɔbɛtɔre w’ase. 25 Yehowa bɛma woadi nkogu wɔ w’atamfo anim.+ Wobɛfa ɔkwan baako so akɔ wɔn so, nanso akwan ason na wobɛfa so aguan afi wɔn anim, na ɛbɛma asaase so ahemman nyinaa ho adwiriw wɔn.+ 26 Wo funu bɛyɛ aduan ama wim nnomaa ne asaase so mmoa nyinaa, na obiara nni hɔ a ɔbɛpam wɔn.+ 27 “Yehowa bɛma Egypt mpɔmpɔ abobɔ wo na wama kooko ne ntwom ne gyatɔ ayɛ wo, na worennya ano aduru. 28 Yehowa de adammɔ ne anifurae bɛba wo so,+ na ɔbɛma w’adwene atu afra.* 29 Awia ketee, wode wo ti bɛpempem te sɛ onifuraefo a esum aduru no+ a ɔde ne ti pempem, na nea wobɛyɛ biara rensi wo yiye. Na daa nkurɔfo besisi wo na wɔawia wo ho nneɛma, na obiara nni hɔ a obegye wo.+ 30 Wode w’ano bɛto ɔbea so sɛ wobɛware no, nanso ɔbarima foforo bɛto no mmonnaa. Wubesi dan, nanso worentena mu.+ Wobɛyɛ bobefuw,* nanso worentew aba wɔ so.+ 31 Wobekum wo nantwi wɔ w’anim, nanso ebi renka w’ano. Wode w’ani behu sɛ obi rewia w’afurum, nanso wo nsa renka bio. Wɔde wo nguan bɛma w’atamfo, nanso obiara nni hɔ a obetwitwa agye wo. 32 Wode w’ani behu sɛ wɔde wo mma mmarima ne wo mma mmea ama ɔman foforo,+ na daa w’ani begyina wɔn, nanso worentumi nnyɛ ho hwee. 33 Ɔman a wunnim wɔn na wobedi w’afuw mu nnɔbae ne wo nsa ano adwuma nyinaa,+ na wobesisi wo ahyɛ wo so daa. 34 Nea wode w’ani behu no bɛma wo ho ayeraw wo. 35 “Yehowa bɛma mpɔmpɔ bɔne abobɔ wo nkotodwe ne wo nan abien no ho nyinaa, na obiara rentumi nsa wo yare. Ɛbɛbobɔ wo afi wo nan ase akosi w’apampam. 36 Wo ne ɔhene a wode no besi wo so no nyinaa, Yehowa de mo bɛkɔ ɔman a wo ne w’agyanom nnim wɔn so,+ na ɛhɔ na wobɛsom anyame foforo a wɔde dua ne abo ayɛ.+ 37 Aman a Yehowa bɛpam wo akɔ so no nyinaa, wo nti wɔn ho bedwiriw wɔn, na wɔde wo aka asɛm aserew* adi wo ho fɛw.+ 38 “Wubedua aba pii, nanso kakraa bi na wubetwa,+ efisɛ ntutummɛ bɛwe. 39 Wobɛyɛ bobefuw adɔw ho, nanso worennya bobesa biara nnom na worentwa aba biara+ efisɛ ɔsã bɛwe. 40 Wubenya ngodua wɔ w’asaase so baabiara, nanso worennya ngo nsra, efisɛ aba no bɛporow agu. 41 Wobɛwo mma mmarima ne mma mmea nanso wɔrentena wo nkyɛn afebɔɔ, efisɛ wɔbɛba abɛkyere wɔn akɔ obi man so.+ 42 Mmebɛw* begye wo nnua ne w’afuw mu nnɔbae nyinaa afa. 43 Ɔhɔho a wo ne no te no, daa ɔbɛkɔ soro, na wo de, daa wobɛba fam. 44 Ɔbɛma wo bosea, na wo de, worentumi mma no bosea.+ Obedi kan na woadi akyi.+ 45 “Nnome yi nyinaa+ betiw wo abɛto wo akosi sɛ w’ase bɛhyew,+ efisɛ woantie Yehowa wo Nyankopɔn asɛm anni n’ahyɛde ne ne mmara a ɔde ama wo no so.+ 46 Na eyinom nyinaa bɛba wo ne wo mma so, na ɛbɛyɛ sɛnkyerɛnne ne anwonwade daa,+ 47 efisɛ bere a wunyaa biribiara ma ebuu so no, woamfa ahosɛpɛw ne komam anigye ansom Yehowa wo Nyankopɔn.+ 48 Yehowa bɛsoma w’atamfo aba wo so, na bere a wunni ataade papa biara hyɛ na biribiara abɔ wo no, wode ɔkɔm+ ne sukɔm bɛsom wɔn.+ Ɔde dade kɔndua bɛhyɛ wo kɔn akosi sɛ ɔbɛtɔre w’ase koraa. 49 “Yehowa bɛma ɔman bi a wonte wɔn kasa+ afi asaase ano akyirikyiri+ abɛtow ahyɛ wo so sɛ ɔkɔre.+ 50 Ɛbɛyɛ ɔman a wɔn ani yɛ den a wonnim akwakoraa anaa abofra.+ 51 Wɔbɛwe w’ayɛmmoa mma na wɔadi w’asaase so nnɔbae nyinaa akosi sɛ wɔbɛtɔre w’ase koraa. Wɔrennyaw wo hwiit,* bobesa foforo, ngo, w’anantwi mma anaa wo nguan mma kosi sɛ wɔbɛsɛe wo.+ 52 Nkurow a ɛwɔ w’asaase so nyinaa mu no, wɔbɛka wo ahyɛ mu akosi sɛ w’abantenten a wode wo ho ato so no bedwiriw agu. Sɛnea ɛte biara wɔbɛka wo ahyɛ wo nkurow no mu wɔ asaase a Yehowa wo Nyankopɔn de ama wo no so baabiara.+ 53 Ɛba saa a, esiane sɛ worennya wo ho atwaye na wo tamfo no bɛma wo ho akyere wo nti, w’ankasa mma* mmarima ne wo mma mmea a Yehowa wo Nyankopɔn de wɔn ama wo no, wɔn na wobɛwe wɔn.+ 54 “Ɔbarima a ne ho dwo na odwen nnipa ho mpo renhu ne nua ne ne yere a ɔdɔ no ne ne mma a wɔaka mmɔbɔ, 55 na esiane ahokyere ne nhyɛso a wo tamfo de bɛba wo nkurow no so nti, n’ano aduan bɛbɔ no+ ama wawe ne ba nam, na ɔremma obiara bi. 56 Na ɔbea a ne ho dwo a tirimdɛ nti ɔmpɛ sɛ ne nan bɛka fam no mpo+ renhu ne kunu a ɔdɔ no ne ne mma mmarima ne ne mma mmea mmɔbɔ; 57 awo akyi ade a afi ne nan ntam aba ne ne mma a wawo wɔn no mpo, wɔrenyɛ no mmɔbɔ. Ɔbɛhyɛ kokoam awe efisɛ wo tamfo bɛka wo ahyɛ wo kurom ama wo ho akyere wo. 58 “Sɛ woanni Mmara a wɔakyerɛw wɔ nhoma yi mu+ nyinaa so na woansuro Yehowa+ wo Nyankopɔn din kɛse a ɛyɛ hu+ yi a, 59 Yehowa nso bɛma wo ne wo mma haw ne mo abɛbrɛsɛ mu ayɛ den na atena mo so akyɛ.+ Na ɔde ɔyare bɔne a woko a ɛnkɔ bɛbɔ mo. 60 Ɔde Egypt nyarewa a na wusuro no nyinaa bi bɛbɔ wo, na ɛbɛtena wo so afebɔɔ. 61 Afei nso, nyarewa ne amanehunu a wɔnkyerɛwee wɔ Mmara nhoma yi mu mpo, Yehowa de bɛba wo so kosi sɛ w’ase bɛhyew. 62 Moadɔɔso te sɛ ɔsoro nsoromma,+ nanso afei de, mobɛka kakraa bi,+ efisɛ moantie Yehowa mo Nyankopɔn asɛm. 63 “Na sɛnea bere bi Yehowa ani gyei sɛ ɔbɛma asi mo yiye na wama moadɔɔso no, saa ara na Yehowa ani begye sɛ ɔbɛsɛe mo atɔre mo ase. Na ɔbɛtɔre mo ase afi asaase a morekɔ so no so. 64 “Yehowa bɛbɔ wo ahwete aman nyinaa so afi asaase ano akosi asaase ano,+ na ɛhɔ na wobɛsom anyame a wo ne w’agyanom nyinaa nnim wɔn,+ anyame a wɔde nnua ne abo ayɛ. 65 Worennya asomdwoe wɔ aman yi mu,+ na worennya baabi mfa wo nan nsi nhome. Mmom Yehowa bɛma wo koma atu,+ na w’ani asɛe na woabotow.*+ 66 Wɔde wo nkwa begoru atɔprɛ, na anadwo oo, awia oo, ehu bɛka wo, na worentumi nhu sɛ ade bɛkye wo anaa ɛrenkye wo. 67 Ade kye anɔpa a, wobɛka sɛ, ‘Minyae a, anka ɛyɛ anwummere!’ na edu anwummere nso a, wobɛka sɛ, ‘Minyae a, anka ɛyɛ anɔpa!’ efisɛ wo koma betu, na nea w’ani behu nso bɛma woabɔ hu. 68 Na ɔkwan a meka kyerɛɛ wo sɛ, ‘Worenhu bio’ no, Yehowa de hyɛn bɛfa wo de wo afa so akɔ Egypt, na mobɛyɛ sɛ moretɔn mo ho ama mo atamfo de mo ayɛ nkoa ne mfenaa, nanso obiara rentɔ mo.”\n^ Anaa “ɔbɛma wo koma atu.”\n^ Nt., “wɔde ayɛ akasabebu.”\n^ Anaa “Ntummoa manyamanya.”\n^ Nt., “yafunu mu aba.”\n^ Anaa “wo kra abotow.”


Забур 112 CARS - Nnwom 112 AKCB\nNhyira nka onipa a osuro Awurade\nna onya nʼahyɛde mu anigye pii.\n2Ne mma bɛyɛ atumfo wɔ asase no so;\natreneefo awo ntoatoaso benya nhyira.\n3Ahonya ne sika wɔ ne fi,\nna ne trenee tena hɔ daa.\n4Sum mu mpo hann pue ma nnipa a wɔteɛ,\nma ɔdomfo, mmɔborɔhunufo ne ɔnokwafo.\n5Yiyedi bɛba wɔn a wɔn tirim yɛ mmerɛw na wɔde fɛm kwa,\nwɔn a wɔde atɛntrenee yɛ wɔn nneɛma no so.\n6Ampa ara ɔrenhinhim da biara da;\nwɔbɛkae onipa trenee daa.\n7Ɔte asɛmmɔne a, ɛmmɔ no hu;\nne koma si pi wɔ Awurade mu ahotoso mu.\n8Ne koma wɔ bammɔ, na onsuro;\nawiei no ɔde nkonimdi behyia nʼatamfo.\n9Ɔtow nʼakyɛde pete aman so ma ahiafo nea wohia,\nnʼadɔe no tena hɔ daa;\nwɔbɛkae wɔn daa na wɔahyɛ wɔn anuonyam.\n10Omumɔyɛfo behu ama ayɛ no yaw,\nɔbɛtwɛre ne se na wafɔn;\nomumɔyɛfo tirimpɔw bɛyɛ ɔkwa.\nAKCB : Nnwom 112


Asomafo 1 NA-TWI - Acts 1 NIV | Biblica América Latina\nAsomafo 1 NA-TWI - Acts 1 NIV\n1M’adamfo pa Teofilo, me nhoma a edi kan a mekyerɛw wo no mu no, mekaa Yesu nnwuma a ɔyɛe, ne ne nkyerɛkyerɛ 2 kosi bere a Onyankopɔn bɛfaa no kɔɔ soro no ho asɛm. Ansa na wɔrebɛfa no akɔ soro no, ɔnam Honhom Kronkron tumi so kyerɛkyerɛɛ n’asuafo no. 3 Ne wusɔre akyi, ɔtenaa asase so adaduanan, yii ne ho adi mpɛn pii kyerɛɛ n’asuafo no de kyerɛɛ wɔn sɛ, ampa, ɔte ase. Ɔkaa Onyankopɔn ahenni ho asɛm nso kyerɛɛ wɔn.\n4 Da bi a ɔne wɔn redidi no, ɔhyɛɛ wɔn se, “Mummfi Yerusalem, na montwɛn akyɛde a m’agya ahyɛ mo ho bɔ a maka ho asɛm akyerɛ mo no. 5 Yohane de, ɔde nsu na ɛbɔɔ asu, nanso mo de ɛrenkyɛ, wɔde Honhom Kronkron no bɛbɔ mo asu.”\n6 Asuafo no nyinaa ne Yesu hyiaa mu no, wobisaa no se, “Awurade, bere yi mu na wode ahenni no bɛma Israel anaa?”\n7 Yesu buaa wɔn se, “Ɛho nhia sɛ mubehu bere a Agya no nam ne tumi so ahyehyɛ ato hɔ no. 8 Na sɛ Honhom Kronkron no ba mo so a, mubenya tumi na moayɛ m’adansefo wɔ Yerusalem ne Yudea nyinaa ne Samaria kosi asase ano.”\n9 Ɔkasa wiei no, asuafo no huu no sɛ ɔnam omununkum mu rekɔ soro na wɔanhu no bio. 10 Wogu so rehwɛ wim no, amonom hɔ ara, mmarima baanu bi a wɔhyehyɛ ntade fitafitaa begyinaa wɔn nkyɛn, 11 kae se, “Mo mmarima a mufi Galilea, adɛn nti na mugyina ha rehwɛ wim? Yesu a wɔafa no afi mo nkyɛn kɔ soro no, sɛnea osi kɔɔ soro no, saa ara na ɔbɛsan aba bio.”\nWoyi Yuda Nanmusifo\n12 Eyi akyi no, asuafo no fii Ngo Bepɔw no so baa Yerusalem. Efi Ngo Bepɔw no so ba Yerusalem no bɛyɛ borɔfokwansin fa. 13 Woduu hɔ no, wɔkɔɔ ɔdan bi a na ɛwɔ aborɔsan a na wɔte so mu. Nnipa a na wɔwɔ hɔ no ne: Petro, Yohane, Yakobo ne Andrea; Filipo, Toma, Bartolomeo, Mateo, Alfeo ba Yakobo, Simon Seloteni ne Yakobo ba Yuda. 14 Na saa asuafo yi nyinaa taa ne mmea bi te sɛ Yesu ne na Maria ne Yesu nnuammarimanom hyia bɔ mpae.\n15 Nna kakraa bi akyi no, gyidifo no a wɔn dodow bɛyɛ sɛ ɔha aduonu no hyiae na Petro sɔre kasae se:\n16 “Me nuanom, ɛsɛ sɛ nkɔm a Honhom Kronkron no nam David so hyɛ faa Yuda ho sɛ ɛnam no so na wɔbɛkyere Yesu no ba mu. 17 Yɛn a Yesu yii yɛn no, na Yuda nso ka yɛn ho wɔ ɔsom no mu. 18 Sika a Yuda nya fii ade bɔne a ɔyɛe no mu no wɔde tɔɔ asase wɔ faako a owui hɔ. Ɔtew bɛhwee fam maa ne mu paee maa n’ayamde tu guu so. 19 Nnipa a na wɔte Yerusalem nyinaa tee saa asɛm yi no, wɔtoo asase no din wɔ wɔn ankasa kasa mu se Hekeldama a ase kyerɛ ne sɛ, ‘Mogya Asase.’” 20 Petro toaa so kae se, “Wɔakyerɛw wɔ Dawid nnwom mu se, ‘Ne fi nna mpan, na ne som adwuma no obi mfa.’”\n21 “Enti ɛsɛ sɛ yeyi nnipa a yɛne wɔn nantewee bere a na Yesu ne yɛn dii akɔneaba no nyinaa, 22 fi Yohane asubɔ adwuma no so de kosi bere a wɔfaa Yesu fii yɛn nkyɛn kɔɔ soro no, efisɛ, ɛsɛ sɛ saa nnipa no mu baako bɛka yɛn ho ne yɛn di Yesu wusɔre no ho adanse.\n23 Woyii nnipa baanu. Ɔbaako din de Yosef a na wɔfrɛ no Barsaba, na wɔtaa nso frɛ no Yusto. Nea na ɔka ho no nso din de Matia. 24 Afei asuafo no bɔɔ mpae se, “Awurade, wunim obiara koma mu. Ɛno nti kyerɛ yɛn nnipa baanu yi mu nea woapaw no, 25 sɛ ommesi Yuda a wanya ne baabi kɔ no anan mu mmɛyɛ asomafodwuma no.”\n26 Afei asuafo no bɔɔ wɔn so ntonto ma ɛbɔɔ Matia. Enti wɔfaa no kaa asomafo dubaako no ho.\nNA-TWI : Asomafo 1


Dwom 3—Yɛn Ahoɔden, Yɛn Anidaso ne Yɛn Ahotoso | Kristofo Dwom\nKENKAN WƆ Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Boulou Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Damara Dangme Danish Digor Douala Drehu Dutch Edo Efik English Esan Ewe Fijian Finnish Fon French Ga Garifuna German Gokana Greek Guarani Gun Haitian Creole Hausa Hiligaynon Hindi Hiri Motu Hungarian Iban Ibanag Ibinda Icelandic Igbo Iloko Indonesian Isoko Italian Javanese Kabiye Kachin Karen (S'gaw) Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Kosraean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Low German Luganda Luo Luvale Macedonian Macua Malagasy Malay Malayalam Mam Mambwe-Lungu Mapudungun Mauritian Creole Maya Mazatec (Huautla) Mixe Myanmar Nahuatl (Huasteca) Nahuatl (Northern Puebla) Ndau Ndebele Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Shuar Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tamil Tatar Telugu Thai Tigrinya Tojolabal Tok Pisin Totonac Tshiluba Tsonga Tswana Turkish Twi Tzotzil Ukrainian Umbundu Urhobo Uruund Vietnamese Wallisian Wayuunaiki Welsh Wolaita Xhosa Yapese Yoruba Zapotec (Isthmus) Zulu\nYɛn Ahoɔden, Yɛn Anidaso ne Yɛn Ahotoso\n1. O-nyan-ko-pɔn, yɛ-da w’a-se paa.\nƐ-ma ye-nya a-bo-tɔ-yam,\nNan-so wia-se mu haw a-dɔɔ-so,\nɛ-ma da-dwen yɛ kɛ-se.\nA-fei yɛn a-ni-da-so no,\ne-tu-mi brɛ a-se.\nYɛn a-hoɔ-den, ne a-ni-da-so ne wo.\nYe-nni o-bia-ra te sɛ wo.\nA-ni-gye na yɛ-de ka a-sɛm-pa no.\nWo-ka yɛn ho nti yen-su-ro.\n2. O Ye-ho-wa, ma yɛn a-hoɔ-den.\nBoa yɛn w’a-dwu-ma mu.\nYɛ-de yɛn ho a-hyɛ wo nsa\nwɔ yɛn haw nyi-naa mu.\nYɛ-bo-tow a ye-hia a-hoɔ-den;\nyɛ-srɛ wo sɛ ma yɛn so.\nBoa ma ye-nnya a-ko-ko-d’ru\na yɛ-de bɛ-som wo.\n(Hwɛ Dw. 72:13, 14; Mmeb. 3:5, 6, 26; Yer. 17:7 nso.)\nYɛn Ahoɔden, Yɛn Anidaso ne Yɛn Ahotoso (Dwom 3)


1 Samuel 21 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nSamuel Nhoma a Edi Kan 21:1-15\nDawid dii paanoo a wɔde kyerɛ no wɔ Nob (1-9)\nDawid yɛɛ ne ho sɛ ɔbɔdamfo wɔ Gat (10-15)\n21 Akyiri yi, Dawid kɔɔ ɔsɔfo Ahimelek nkyɛn wɔ Nob.+ Bere a Ahimelek huu Dawid no, ne ho popoe, na obisaa no sɛ: “Adɛn nti na wo nko ara wonam a obiara nka wo ho yi?”+ 2 Ɛnna Dawid ka kyerɛɛ ɔsɔfo Ahimelek sɛ: “Ɔhene asoma me sɛ menkɔyɛ biribi, nanso waka akyerɛ me sɛ, ‘Mma obiara nnhu nea enti a meresoma wo, ne ɛho akwankyerɛ a mede ama wo no.’ Me ne mmerante no ahyehyɛ sɛ yebehyia wɔ baabi. 3 Na afei, sɛ wowɔ paanoo anum anaa biribi foforo biara a, mesrɛ wo, fa ma me.” 4 Nanso ɔsɔfo no ka kyerɛɛ Dawid sɛ: “Minni paanoo biara wɔ hɔ, gye paanoo kronkron+ no. Sɛ mmerante no atwe wɔn ho afi mmea ho nko ara de a,* metumi de ama wo.”+ 5 Ɛnna Dawid ka kyerɛɛ ɔsɔfo no sɛ: “Yɛatwe yɛn ho afi mmea ho sɛnea bere biara a mɛkɔ ɔko no, meyɛ no.+ Sɛ ɛnyɛ ade kronkron na yɛrekɔyɛ mpo a, ɛyɛ a mmerante no ho tew, na kampɛsɛ ɛnnɛ a ɛsɛ sɛ wɔn ho tew.” 6 Ɛnna ɔsɔfo no de paanoo kronkron no+ maa no, efisɛ na paanoo biara nni hɔ sɛ paanoo a wɔde kyerɛ a wɔayi afi Yehowa anim no. Saa da no, na wɔayiyi de paanoo a wɔatõ no foforo agu hɔ. 7 Ná Saul nkoa no mu baako, Edomni+ Doeg+ wɔ hɔ saa da no. Ná wɔahyɛ no sɛ ɔntena Yehowa anim. Ɔno na na ɔyɛ Saul nguanhwɛfo so panyin. 8 Ɛnna Dawid bisaa Ahimelek sɛ: “Wowɔ peaw anaa sekan wɔ ha? Mamfa me sekan ne m’akode ankura, efisɛ na ehia sɛ midi ɔhene asɛm no ho dwuma ntɛm.” 9 Na ɔsɔfo no kae sɛ: “Filistini Goliat+ a wukum no wɔ Ela Bon mu*+ no sekan no ni. Ɛno na wɔde ntama akyekyere ho wɔ efɔd*+ no akyi no. Sɛ wopɛ a, fa, efisɛ ɛno nkutoo na ɛwɔ ha.” Dawid kae sɛ: “Ɛso bi nni hɔ. Fa ma me.” 10 Saa da no, Saul nti, Dawid sɔre toaa so guanee,+ na okoduu Gat hene Akis+ nkyɛn. 11 Na Akis nkoa ka kyerɛɛ no sɛ: “Ɛnyɛ Dawid, asaase no so hene no ni? Ɛnyɛ oyi na wɔde nnwom ne asaw bɔ gyee no so sɛ,‘Saul akum apem,Na Dawid akum mpem du’ no?”+ 12 Dawid de nsɛm yi siee ne koma mu, na Gat hene Akis nti, ehu kaa no paa.+ 13 Enti ɔyɛɛ ne ho sɛ ɔbɔdamfo+ wɔ wɔn anim, na odii abɔdamsɛm wɔ wɔn mu.* Ná ɔkyerɛkyerɛw kurow apon no ho, na na ɔma ne ntasu sian fa n’abogyesɛ mu. 14 Ɛnna Akis ka kyerɛɛ ne nkoa no sɛ: “Moahu sɛ ɔbarima yi abɔ dam, enti adɛn na mode no abrɛ me? 15 Adɛn, mihia abɔdamfo nti na mode oyi abrɛ me sɛ ommedi abɔdamsɛm nkyerɛ me anaa? Ɔbarima yi de, ɔrebɛpɛ dɛn wɔ me fi?”\n^ Anaa “Sɛ mmerante no ne mmea nnae a.”\n^ Anaa “Asaasetraa so.”\n^ Ɛyɛ ataade bi a na asɔfo hyɛ gu wɔn ntaade so. Hwɛ Nkyerɛkyerɛmu afã hɔ.\n^ Nt., “wɔ wɔn nsam.”


Kasa a Ɛhyɛ Den (Efesofo 4:29) | Onyankopɔn Dɔ\nMonka Kasa a “Eye Ma Nkɔso”\n“Mommma asɛm a aporɔw mmpue mmfi mo anom, na mmom asɛm biara a eye ma nkɔso.”—EFESOFO 4:29.\n1-3. (a) Akyɛde baako bɛn na Yehowa de ama yɛn, na ɔkwan bɛn so na ebetumi apira afoforo? (b) Sɛ yebetumi atena Onyankopɔn dɔ mu a, ɔkwan bɛn so na ɛsɛ sɛ yɛde kasa di dwuma?\nSƐ WODE akyɛde bi ma wo dɔfo, na ɔhyɛ da sɛe no a, wobɛte nka dɛn? Fa no sɛ wokyɛɛ no kar, na akyiri yi wubehui sɛ na ɔka kar no basabasa ma nnipa pira mpo. So ɛrenhaw wo anaa?\n2 Tumi a yɛde kasa ma ntease ba mu yɛ akyɛde a efi Yehowa a ɔde “akyɛde pa ne adekyɛde a ɛyɛ pɛ biara” ma no hɔ. (Yakobo 1:17) Ɔde saa akyɛde yi ama nnipa; mmoa nni bi. Na ɛboa yɛn ma yɛda yɛn nsusuwii ne yɛn nkate adi kyerɛ afoforo. Nanso te sɛ kar no, yebetumi de akyɛde a ɛne kasa yi adi dwuma ma apira afoforo. Sɛ yɛde kasa di dwuma ɔkwammɔne so a, hwɛ sɛnea ebetumi ama Yehowa werɛ ahow na ama afoforo nso adi yaw wɔn komam!\n3 Enti sɛ yebetumi atena Onyankopɔn dɔ mu a, ɛsɛ sɛ yɛde kasa di dwuma sɛnea onii a ɔde mae no hwehwɛ. Yehowa ma yehu sɛnea ɔpɛ sɛ yɛkasa no pefee. N’Asɛm ka sɛ: “Mommma asɛm a aporɔw mmpue mmfi mo anom, na mmom asɛm biara a eye ma nkɔso a ehia, na ɛde nsɛm a mfaso wɔ so ama atiefo.” (Efesofo 4:29) Momma yɛnhwɛ nea enti a ɛsɛ sɛ yɛyɛ ahwɛyiye wɔ yɛn kasa ho, kasa a ɛsɛ sɛ yɛkwati, ne sɛnea yɛbɛka nsɛm a “eye ma nkɔso.”\nNEA ENTI A ƐSƐ SƐ YƐHWƐ YƐN KASA YIYE\n4, 5. Dɛn na Bible mu mmebusɛm ka de kyerɛ tumi a ɛwɔ kasa mu?\n4 Ade titiriw baako a enti ɛsɛ sɛ yɛhwɛ yɛn kasa yiye ne sɛ kasa wɔ tumi. Mmebusɛm 15:4 ka sɛ: “Odwo tɛkrɛma yɛ nkwa dua, na sɛ ɛkyea a, ebubu honhom.” * Enti sɛnea nsu ma dua a akyen san nya ahoɔden no, saa ara na kasa a ɛyɛ dɛ tumi dwudwo ɔkra. Nanso nsɛm a ɛwowɔ betumi abubu afoforo. Nokwarem no, nsɛm a yɛka no wɔ tumi a ebetumi apira afoforo anaa ebedwudwo wɔn koma.—Mmebusɛm 18:21.\n5 Abebusɛm foforo rekyerɛ tumi a ɛwɔ kasa mu no, ɛkae sɛ: “Ɛwɔ nea otu nsɛm bumbum sɛ nkrante a ɛwowɔ.” (Mmebusɛm 12:18) Sɛ obi tu nsɛm bumbum a onsusuw ho a, ebetumi apira afoforo na asɛe nnipa ntam. So obi aka asɛm bi ma ahye wo te sɛ nea wɔde sekan awɔ wo komam pɛn? Nanso abebusɛm koro no ara ka sɛ: “Anyansafo tɛkrɛma de, ɛsa yare.” Kasa pa a efi onyansafo anom no betumi asa koma a abubu yare na asiesie nnipa ntam. Wubetumi akae bere bi a obi anom asɛm dwudwoo wo koma? (Kenkan Mmebusɛm 16:24.) Esiane sɛ asɛm a yɛka wɔ tumi nti, ɛsɛ sɛ yɛbɔ mmɔden sɛ yɛbɛma yɛn nsɛm adwudwo afoforo sen sɛ ebepira wɔn.\nƆkasa bɔkɔɔ ma akomatɔyam\n6. Adɛn nti na ɛyɛ den sɛ yebedi yɛn tɛkrɛma so?\n6 Yɛbɔ mmɔden sɛ den ara a, yɛrentumi nni yɛn tɛkrɛma so korakora. Eyi de yɛn ba ade a ɛto so mmienu a enti ɛsɛ sɛ yɛhwɛ yɛn kasa yiye so: Esiane bɔne ne sintɔ nti ɛnyɛ den sɛ yɛde yɛn tɛkrɛma bedi dwuma wɔ ɔkwammɔne so. Nsɛm fi ase wɔ yɛn komam, na “onipa komam nsusuwii yɛ bɔne.” (Genesis 8:21; Luka 6:45) Enti egye animia paa ansa na yɛato yɛn tɛkrɛma nnareka. (Kenkan Yakobo 3:2-4.) Ɛwom sɛ yɛrentumi nni yɛn tɛkrɛma so koraa de, nanso yɛbɛbɔ mmɔden daa sɛ yɛbɛyɛ ho biribi. Sɛnea egye mmɔdenbɔ na nea ɔreguare nsu atumi aguare ahyia asorɔkye no, saa ara na egye mmɔdenbɔ na yɛatumi ako atia sintɔ a ɛma yɛde yɛn tɛkrɛma ka nsɛm a ɛmfata no.\n7, 8. Ɛdefa yɛn kasa ho no, ɔkwan bɛn so na yebebu akontaa akyerɛ Yehowa?\n7 Ade a ɛto so mmiɛnsa a enti ɛsɛ sɛ yɛhwɛ yɛn kasa yiye ne sɛ yebebu ho akontaa akyerɛ Yehowa. Ɛnyɛ yɛn mfɛfo nnipa nko na yɛn anom asɛm ka wɔn, na mmom ɛka yɛn gyinabea wɔ Yehowa anim nso. Yakobo 1:26 ka sɛ: “Sɛ obi bu ne ho sɛ ɔyɛ onyamesomfo nanso ɔnto ne tɛkrɛma nnareka, na mmom ɔkɔ so daadaa ne koma a, onipa a ɔte saa no som yɛ ɔkwa.” * Sɛnea yehui wɔ Ti 11 no, yɛn kasa ka yɛn som ho. Sɛ yɛantumi anto yɛn tɛkrɛma nnareka anaa yɛanhwɛ no yiye na epuw nsɛm a ɛyɛ yaw anaa nsɛm a epira a, brɛ a yɛbrɛ sɛ Kristofo no nyinaa bɛyɛ kwa wɔ Onyankopɔn ani so. Wunnye ntom sɛ ɛsɛ sɛ eyi ka biribi kyerɛ yɛn?—Yakobo 3:8-10.\n8 Yetumi hu sɛ ntease pa bi wɔ hɔ a enti ɛsɛ sɛ yɛhwɛ yiye na yɛamfa yɛn kasa ampira afoforo efisɛ ɛyɛ akyɛde a efi Yehowa hɔ. Ansa na yebesusuw kasa pa a ɛhyɛ nkuran ho no, momma yɛnhwɛ nsɛm a ɛnsɛ sɛ epue fi Kristoni anom.\nKASA A ƐBRƐ NNIPA ASE\n9, 10. (a) Nsɛm bɛn na abu so wɔ nkurɔfo kasa mu nnɛ? (b) Adɛn nti na ɛnsɛ sɛ yɛka kasafĩ? (Hwɛ ase hɔ asɛm no nso.)\n9 Kasafĩ. Ɛnnɛ, nsɛm a ɛho ntew, nsɛm a ɛyɛ abofono, anaa kasafĩ abu so wɔ wiase baabiara. Nnipa pii na sɛ wɔn ani bere anaa asɛm bi mee wɔn na wonhu nea wɔnka a, wɔworo kasafĩ. Wɔn a woyi nsɛnkwaa wɔ kɔnsɛt mu no taa ka aguamansɛm na ama nnipa aserew. Nanso kasafĩ nyɛ biribi a ɛsɛ sɛ yɛde di agorɔ. Bɛyɛ mfe 2,000 ni, honhom kaa ɔsomafo Paulo ma otuu Kolosefo asafo no fo sɛ wonyi “kasafĩ” ngu. (Kolosefo 3:8) Paulo ka kyerɛɛ Efeso asafo no sɛ “nsɛnkwaa a kasafĩ wom” yɛ ade a ɛnsɛ sɛ ‘wɔbɔ so mpo’ wɔ nokware Kristofo mu.—Efesofo 5:3, 4.\n10 Kasafĩ yɛ ade a ɛyɛ tan wɔ Yehowa ani so, na ɛyɛ tan wɔ wɔn a wɔdɔ no no nso ani so. Nokwarem no, yɛpo kasafĩ efisɛ yɛdɔ Yehowa. Bere a Paulo rebobɔ “ɔhonam nnwuma” no, ɔkaa “afide” a nea ebetumi akyerɛ nso ne kasa a ɛho ntew. (Galatifo 5:19-21) Eyi yɛ aniberesɛm, efisɛ sɛ obi taa ka nsɛm a ɛyɛ asefem anaa nsɛm pɔtɔɔ na wantie afotu biara a wɔde bɛma no a, wobetumi atu no afi asafo no mu. *\n11, 12. (a) Dɛn ne nseku, na ɔkwan bɛn so na ebetumi abɛyɛ adebɔne? (b) Dɛn nti na ehia sɛ Yehowa asomfo kwati ntwiri?\n11 Nseku bɔne, ntwiri. Nseku yɛ nkurɔfo ho nsɛm a afoforo ka. So nkurɔfo ho nsɛnkeka nyinaa yɛ bɔne? Sɛ ɛnyɛ adwene ne sɛ yɛbɛsɛe afoforo din na mmom ɛyɛ afoforo ho nsɛmpa te sɛ nea ɛfa obi a wagye asubɔ foforo anaa obi a ohia nkuranhyɛ ho a, ɛnde na ɛnyɛ bɔne. Ná afeha a edi kan Kristofo no dwen afoforo ho; afei nso na wɔka nsɛm a ɛho hia fa wɔn nuanom ho. (Efesofo 6:21, 22; Kolosefo 4:8, 9) Nanso, sɛ obi kyinkyim nsɛm anaa ɔka afoforo kokoam nsɛm a, ɛnde ebetumi ayɛ nseku bɔne. Nea ɛyɛ aniberesɛm koraa no, ebetumi adan ntwiri; na ntwiri biara nso nye. Ntwiri yɛ ‘atosɛm a wɔka de sɛe afoforo din.’ Sɛ nhwɛso no, na Farisifo no pɛ sɛ wɔsɛe Yesu din, enti wɔkekaa ne ho nsɛmmɔne; na eyi yɛ ntwiri. (Mateo 9:32-34; 12:22-24) Dinsɛe taa de ntɔkwaw ba.—Mmebusɛm 26:20.\n12 Sɛ yɛde kasa a Yehowa de akyɛ yɛn no sɛe afoforo din anaa yɛde ma mpaapaemu ba a, obu no aniberesɛm. Okyi wɔn a ‘wɔtoto anuanom ntam.’ (Mmebusɛm 6:16-19) Hela asɛmfua a wɔkyerɛ ase “otwirifo” no ne di·aʹbo·los, na wɔsan de di dwuma sɛ Satan abodin. Ɔno ne “Ɔbonsam,” ɔbɔnefo a otwiri Onyankopɔn no. (Adiyisɛm 12:9, 10) Nokwarem no, yɛbɛpɛ sɛ yɛkwati kasa a ɛbɛma yɛabɛyɛ sɛ Ɔbonsam. Ntwiri a ɛde honam mu nnwuma te sɛ “mansotwe” ne “mpaapaemu” ba no nni afã biara wɔ asafo no mu. (Galatifo 5:19-21) Enti, sɛ wote obi ho asɛm a, ansa na wo nso wobɛka akyerɛ obi foforo no, bisa wo ho sɛ: ‘So asɛm no yɛ nokware? So ɛbɛkyerɛ ɔdɔ sɛ me nso metĩ asɛm yi mu aka? So ɛho hia anaa nyansa wom sɛ mɛka ho asɛm akyerɛ afoforo?’—Kenkan 1 Tesalonikafo 4:11.\n13, 14. (a) Kasatia ka afoforo sɛn? (b) Dɛn ne nsopa, na dɛn nti na nea ɔsopa afoforo no de ne ho to asiane mu?\n13 Kasatia. Sɛnea yɛahu dedaw no, kasa tumi pira afoforo. Nokwarem no, esiane sɛ yɛnyɛ pɛ nti, ɛtɔ mmere bi a, yɛka nsɛm ma akyiri yi yenu yɛn ho. Nanso Bible bɔ yɛn kɔkɔ sɛ yɛntwe yɛn ho mfi nsɛm bi a ɛmfata wɔ Kristofo afie ne asafo no mu ho. Paulo tu Kristofo fo sɛ: “Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu.” (Efesofo 4:31) Nkyerɛase afoforo kyerɛ “kasatia” ase sɛ “abususɛm,” “kasa a epira afoforo” ne “atɛnnidi.” Kasatia anaa adapaatwa anaa animtwiw a ano yɛ den betumi ama obi ahwere nidi a ɔwɔ na wate nka sɛ ɔnsɛ hwee. Esiane sɛ mmofra koma nyɛ den na wɔde wɔn ho to afoforo so nti, wɔn na kasatia tumi pira wɔn paa.—Kolosefo 3:21.\n14 Bible no kasa tia nsopa anaa dinsɛe, atɛnnidi, ne animguase denneennen. Sɛ obi ma eyi bɛyɛ ne su na ɔkɔ so sopa afoforo a, na ɔde ne ho reto asiane mu, efisɛ sɛ wannye afotu antom anyɛ nsakrae a, wobetumi atu no afi asafo no mu. Sɛ wansakra n’akwan a, ɔrennya nhyehyɛe foforo no mu ntena. (1 Korintofo 5:11-13; 6:9, 10) Ɛnde, ɛda adi pefee sɛ, sɛ yɛkɔ so ka nsɛm a ɛho ntew, nsɛm a ɛnyɛ nokware anaa ɛnkyerɛ ɔdɔ a, yɛrentumi ntena Onyankopɔn dɔ mu. Nsɛm a ɛtete saa brɛ afoforo ase.\nNSƐM A “EYE MA NKƆSO”\n15. Nsɛm bɛn na “eye ma nkɔso”?\n15 Ɔkwan bɛn so na yebetumi de kasa adi dwuma sɛnea onii a ɔde kyɛɛ yɛn no hwehwɛ? Kae sɛ Onyankopɔn Asɛm hyɛ yɛn nkuran sɛ yɛnka “asɛm biara a eye ma nkɔso.” (Efesofo 4:29) Sɛ yɛka nsɛm a ɛma nkɔso, na ɛhyɛ nkuran anaa ɛhyɛ afoforo den a, Yehowa ani gye. Egye nhumu na obi atumi aka nsɛm a ɛtete saa. Bible mfaa ɛho mmara pɔtee bi mmae; na ɛnhyehyɛɛ nsɛm a ‘ɛho tew’ bi a ɛsɛ sɛ yɛka no daa. (Tito 2:8) Sɛ yɛbɛka nsɛm a “eye ma nkɔso” a, ɛsɛ sɛ yɛkae nneɛma mmiɛnsa a ɛho hia yi: Ɛsɛ sɛ ɛho tew, ɛyɛ nokware, na ɛkyerɛ ɔdɔ. Bere a eyi wɔ yɛn adwenem no, momma yensusuw nsɛm a ɛma nkɔso kakra ho nhwɛ.—Hwɛ adaka a n’asɛmti ne, “ So Me Kasa Hyɛ Nkuran?”\nSO ME KASA HYƐ NKURAN?\nNnyinasosɛm: “Momma mo kasa ho mmra nyam bere nyinaa.”—Kolosefo 4:6.\nNna ahe ni a mehyɛɛ da kamfoo obi?—1 Korintofo 11:2; Adiyisɛm 2:1-3.\nSo ɛyɛ a meka mepa wo kyɛw anaa meda wo ase de kyerɛ sɛ mibu afoforo?—Genesis 13:14; Yohane 11:41.\nSɛ me ne afoforo rebɔ nkɔmmɔ a, so meyɛ aso tie wɔn na mekyerɛ wɔn ho anigye, anaasɛ meka nsɛm a ɛfa me ho nkutoo?—Filipifo 2:3, 4; Yakobo 1:19.\nMede nsɛm a minim fa afoforo ho no hyɛ wɔn den anaa mede brɛ wɔn ase?—Mmebusɛm 15:1, 2.\nMete nka dɛn wɔ kasafĩ ho, na ɔkwan bɛn so na eyi kyerɛ nea ɛwɔ me komam?—Luka 6:45; Yakobo 3:10, 11.\n16, 17. (a) Dɛn nti na ɛsɛ sɛ yɛkamfo afoforo? (b) Bere bɛn na yebetumi akamfo afoforo wɔ asafo no mu ne abusua no mu?\n16 Nkamfo a efi koma mu. Yehowa ne Yesu nyinaa nim hia a ɛho hia sɛ yɛkamfo afoforo na yɛka nsɛm a ɛkyerɛ sɛ yegye wɔn tom. (Mateo 3:17; 25:19-23; Yohane 1:47) Sɛ́ Kristofo no, ɛsɛ sɛ yɛn nso yɛbɔ mmɔden sɛ yebefi komam akamfo afoforo. Adɛn ntia? Mmebusɛm 15:23 ka sɛ: “Asɛm a wɔka wɔ bere a ɛsɛ mu de, O hwɛ sɛnea eye!” Bisa wo ho sɛ: ‘Sɛ obi fi ne komam kamfo me a, mete nka dɛn? So ɛmma m’ani nnye, na ɛnhyɛ me nkuran?’ Nokwarem no, sɛ obi fi ne komam kamfo wo a, wuhu sɛ n’ani wɔ wo so, odwen wo ho, na nea woyɛ no sɔ ani. Nkuranhyɛsɛm a ɛte saa bɛma woanya ahotoso, na ɛbɛkanyan wo ma woayere wo ho ayɛ pii daakye. Esiane sɛ obi kamfo wo a w’ani gye nti, so ɛnsɛ sɛ wo nso woyɛ nea wubetumi nyinaa de kamfo afoforo?—Kenkan Mateo 7:12.\n17 Sua sɛ wobɛhwehwɛ nea eye wɔ afoforo ho na kamfo wɔn. Asafo no mu no, ebia wobɛte ɔkasa bi a wɔasiesie no yiye, wubehu abofra bi a ɔrebɔ mmɔden adu botae bi ho, anaa obi a ne mfe akɔ anim a ɔba adesua daa ɛmfa ho sɛ onyin ama wayɛ mmerɛw no. Nkamfo a efi komam betumi aka saafo no na ahyɛ wɔn den ma wɔayere wɔn ho wɔ wɔn som mu. Abusua no mu no, ɛsɛ sɛ okunu ne ɔyere no mu biara fi komam kamfo ne hokafo ma ɔte wɔ n’asom na ɔkyerɛ nea ɔyɛ ho anisɔ. (Mmebusɛm 31:10, 28) Titiriw no, sɛ mmofra hu sɛ afoforo pɛ wɔn asɛm na wɔkyerɛ wɔn ho anisɔ a, wɔn ani gye. Sɛnea nsu ne owia ma afifide yɛ frɔmm no, saa ara na nkamfo ne anisɔ ma mmofra nya ahomeka. Awofo, monhwehwɛ hokwan a mubenya biara mfa nkamfo mo mma wɔ su pa a wɔda no adi ne wɔn mmɔdenbɔ ho. Nkamfo a ɛte saa bɛboa mo mma no ma wɔanya akokoduru ne ahotoso na ahyɛ wɔn nkuran ma wɔayere wɔn ho ayɛ nea ɛteɛ.\n18, 19. Dɛn nti na ɛsɛ sɛ yɛbɔ mmɔden biara hyɛ yɛn mfɛfo gyidifo nkuran na yɛkyekyɛ wɔn werɛ, na ɔkwan bɛn so na yebetumi ayɛ eyi?\n18 Nkuranhyɛ ne awerɛkyekye. Yehowa dwen “abrɛfo” ne “wɔn a wɔabubu wɔn” no ho. (Yesaia 57:15) N’Asɛm ka kyerɛ yɛn sɛ ‘yɛnkɔ so nkyekye yɛn ho yɛn ho’ ne ‘akra a wɔahaw’ werɛ. (1 Tesalonikafo 5:11, 14) Yɛn mfɛfo gyidifo a awerɛhow ahyɛ wɔn koma mã no, sɛ yɛbɔ mmɔden hyɛ wɔn nkuran na yɛkyekye wɔn werɛ a, Onyankopɔn hu na n’ani sɔ.\nYehowa ani gye bere a yɛka nsɛm a ɛhyɛ afoforo den no\n19 Nanso, dɛn na wubetumi aka de ahyɛ wo yɔnko Kristoni a wabotow anaa wahaw no nkuran? Nsusuw sɛ ɔkwan biara so no ɛsɛ sɛ wutumi siesie ɔhaw no. Mpɛn pii no, asɛm tiawa a wobɛka no betumi aboa. Ma nea wahaw no awerɛhyem sɛ wudwen ne ho. Wubetumi ne no abɔ mpae; srɛ Yehowa sɛ ɔmmoa onii no ma onhu sɛ afoforo dɔ no, na Onyankopɔn nso dɔ no. (Yakobo 5:14, 15) Ma no awerɛhyem sɛ ne ho hia asafo no. (1 Korintofo 12:12-26) Kenkan asɛm bi fi Bible mu fa kyerɛ no sɛ Yehowa dwen ne ho na n’ani wɔ no so. (Dwom 34:18; Mateo 10:29-31) Bere a wubegye na woafi wo komam aka “asɛmpa” akyerɛ nea n’abam abu no bɛboa no ma wate nka sɛ afoforo dɔ no na wɔn ani sɔ nea otumi yɛ biara.—Kenkan Mmebusɛm 12:25.\n20, 21. Nneɛma bɛn na ɛma afotu tu mpɔn?\n20 Afotu a etu mpɔn. Sɛ́ nnipa a yɛnyɛ pɛ no, yɛn nyinaa hia afotu bere ne bere mu. Bible no hyɛ yɛn nkuran sɛ: “Tie afotu na gye nteɛso, na woahu nyansa daakye.” (Mmebusɛm 19:20) Ɛnyɛ mpanyimfo nkutoo na wotu fo. Awofo tu wɔn mma fo. (Efesofo 6:4) Ɛtɔ da bi a, ɛho behia sɛ Kristofo mmea mpanyimfo tu mmabaa fo. (Tito 2:3-5) Ɔdɔ a yɛwɔ ma afoforo nti, sɛ yetu wɔn fo a, ɛsɛ sɛ wotumi gye afotu no tom a wɔnte nka sɛ yɛabrɛ wɔn ase. Dɛn na ɛbɛboa yɛn ma yɛde afotu a ɛte saa ama? Hwɛ nneɛma mmiɛnsa a ɛbɛma afotu atu mpɔn: su ne adwene a ɔfotufo no kura, nea afotu no gyina so, ne ɔkwan a ɔfa so de ma no.\n21 Sɛ afotu betu mpɔn a, nea edi kan no, egyina ɔfotufo no so. Sɛ woretu obi fo a, bisa wo ho sɛ, ‘Bere bɛn na ɛyɛ mmerɛw ma me sɛ megye afotu atom?’ Sɛ wuhu sɛ nea ɔretu wo fo no dwen wo ho, na ɛnyɛ biribi na ɛhaw no anaa adwemmɔne bi na wanya wɔ wo ho a, ɛyɛ mmerɛw sɛ wubegye afotu no atom. Enti sɛ wo nso woretu afoforo fo a, so ɛnyɛ su koro no ara na ɛsɛ sɛ woda no adi? Afei nso sɛ afotu betu mpɔn a, ɛsɛ sɛ wɔde gyina Onyankopɔn Asɛm so. (2 Timoteo 3:16) Sɛ yɛretu obi fo na yɛankan Bible mu asɛm bi tee mpo a, ɛsɛ sɛ afotu biara a yɛde ma no gyina Kyerɛwnsɛm no so. Enti mpanyimfo yɛ ahwɛyiye na wɔamfa wɔn ankasa nsusuwii anhyɛ afoforo so; na ɛnsɛ sɛ wɔkyea Kyerɛwnsɛm no ma ɛyɛ sɛ Bible no ne wɔn nsusuwii hyia. Bio nso, sɛ afotu betu mpɔn a, ɛsɛ sɛ wɔde ma wɔ ɔkwan a ɛfata so. Sɛ yɛde ayamye tu fo a, ɛbɛyɛ nea nkyene wom, na ɛbɛyɛ mmerɛw sɛ nea yɛretu no fo no begye atom a ne nidi remmɔ no.—Kolosefo 4:6.\n22. Woasi wo bo sɛ wode wo kasa a ɛyɛ akyɛde no bedi dwuma dɛn?\n22 Ampa, kasa yɛ akyɛde a ɛsom bo a Onyankopɔn de ama yɛn. Enti ɛsɛ sɛ ɔdɔ a yɛwɔ ma Yehowa no ka yɛn ma yɛde akyɛde yi di dwuma pa na yɛampira afoforo. Momma yɛnkae sɛ nsɛm a yɛka no wɔ tumi—tumi a ɛma nkɔso anaa ɛbrɛ afoforo ase. Ɛnde, momma yɛmmɔ mmɔden mfa saa akyɛde yi nni dwuma sɛnea Ɔbɔadeɛ no hyehyɛe—yɛnka nsɛm a “eye ma nkɔso.” Saa kwan no so no, yɛn kasa bɛhyɛ afoforo nkuran na ama wɔanya akomatɔyam na aboa yɛn ma yɛakɔ so atena Onyankopɔn dɔ mu.\n^ nky. 4 Hebri asɛmfua a wɔakyerɛ ase ‘akyea’ wɔ Mmebusɛm 15:4 no betumi nso akyerɛ “nkontomposɛm.”\n^ nky. 7 Hela asɛmfua a wɔakyerɛ ase “ɔkwa” wɔ ha no, wɔasan akyerɛ ase sɛ ‘nea ɛso nni mfaso.’—1 Korintofo 15:17.\n^ nky. 10 Kyerɛwnsɛm no mu no, “afide” betumi akyerɛ bɔne ahorow pii. Ɛwom sɛ ɛnyɛ afide nyinaa na wɔpaw asɛnni boayikuw ma wodi deɛ, nanso sɛ obi sen ne kɔn de ne ho hyɛ afideyɛ a ɛkɔ akyiri mu na wankyerɛ ahonu biara a, wobetumi atu no afi asafo no mu.—2 Korintofo 12:21; Efesofo 4:19; hwɛ “Nsɛmmisa a Efi Akenkanfo Hɔ” wɔ Ɔwɛn-Aban a ɛbaa July 15, 2006 no mu.\nƐsɛ sɛ nokware Kristofo di wɔn asɛm so, na ɛnsɛ sɛ wɔma wɔn ‘yiw dan dabi.’ Sɛ ɛho behia sɛ wutwa nhyehyɛe bi mu a, dɛn na wobɛyɛ? Hwɛ nea ɔsomafo Paulo yɛe na sua biribi fi mu.\nSɛnea Wobɛkwati Anoɔyaw


Psalmen 104 HTB - Nnwom 104 ASCB\n1Ao me ɔkra, kamfo Awurade!\nAo Awurade me Onyankopɔn, woyɛ ɔkɛseɛ!\nWɔafira tumi ne animuonyam.\n2Ɔde hann akata ne ho sɛ atadeɛ;\nɔtrɛ ɔsoro mu te sɛ ntomadan,\n3na ɔde ne mpia mpunan sisi nsuo so.\nna ɔde nante mframa ntaban so.\n4Ɔsoma nʼabɔfoɔ sɛ mframa,\nna ɔsoma nʼasomfoɔ sɛ ogyadɛreɛ.\n6Wode ebunu kataa so sɛ atadeɛ\nna nsuo gyinaa mmepɔ no so.\n7Nanso wʼanimka maa nsuo no dwaneeɛ,\nwʼaprannaa nnyegyeeɛ ma wɔdwaneeɛ;\n8Wɔtenetenee faa mmepɔ so,\nkɔɔ mmɔnhwa mu tɔnn,\nkɔguu baabi a wode ama wɔn no.\n9Wotoo ɔhyeɛ a wɔrentumi ntra;\n10Ɔma nsuwa tene fa abɔn mu;\nɛtene fa mmepɔ ntam.\n11Ɔma wiram mmoa nyinaa nsuo nom;\nɔma afunumu nsuo de kum wɔn sukɔm.\n12Ewiem nnomaa nwene wɔn pirebuo wɔ nsuo no ho;\n13Ɔfiri ne soro mpia mu tɔ nsuo gugu mmepɔ so;\nAwurade nnwuma so aba mee asase.\n14Ɔma ɛserɛ fifiri ma anantwie,\nna ɔbɔɔ nnua maa onipa sɛ ɔnnua\nna ɛmma aduane mfiri asase mu:\n15na onipa anya nsã ama nʼakoma atɔ ne yam,\nna onipa anya ngo ama nʼanim atɔ so,\nna aduane nso akura onipa akoma.\n16Wɔgugu Awurade nnua no so yie,\nLebanon ntweneduro a ɔduaeɛ no.\n17Ɛso na nnomaa yɛ wɔn mpirebuo\nna asukɔnkɔn nso yɛ nʼatenaeɛ wɔ pepeaa nnua no mu.\n18Mmepɔ atentene no yɛ wiram mpɔnkye dea;\nna abotan yɛ dwanekɔbea ma amoakua.\n19Ɔsrane kyerɛ ɛberɛ nkyekyɛmu,\nna owia nim ɛberɛ a ɔkɔtɔ.\n20Wode esum ba ma ɛyɛ adesaeɛ\nna kwaeɛ mu mmoa nyinaa kɔ ahayɔ.\n21Gyata bobom pɛ wɔn ahaboa\nwɔhwehwɛ wɔn aduane firi Onyankopɔn hɔ.\n22Owia pue ma wɔsane wɔn akyi;\nwɔsane kɔdeda wɔn atuo mu.\nkɔyɛ adwuma ara kɔsi anwummerɛ.\n24Ao Awurade, wo nnwuma dɔɔso!\nwʼabɔdeɛ ahyɛ asase so ma.\n25Ɛpo na ɛda hɔ tɛtrɛɛ hahanaa yi,\na abɔdeɛ bebree a ɛnni ano,\nakɛseɛ ne nketewa ahyɛ no ma.\n26Ɛso na ahyɛn di akɔneaba,\nna dɛnkyɛmmirampɔn a woyɛɛ no di agorɔ.\nsɛ wobɛma wɔn wɔn aduane wɔ ɛberɛ a ɛsɛ mu.\n28Wodema wɔn a, wɔtase;\nwobue wo nsam a, nnepa mee wɔn.\n29Wode wʼanim hinta wɔn a,\nsɛ wogye wɔn ahomeɛ a,\nwɔwuwu na wɔsane kɔ mfuturo mu.\nna woyɛ asase ani foforɔ.\n31Ma Awurade animuonyam ntena hɔ daa;\n32deɛ ɔhwɛ asase na ɛwosoɔ,\nna ɔde ne nsa ka mmepɔ a wisie firi mu ba.\nsɛ mete ase yi, mɛto ayɛyie dwom ama me Onyankopɔn.\n34Ɔmma mʼakoma mu mpaeɛbɔ nsɔ nʼani\nɛberɛ a meregye mʼani wɔ Awurade mu yi.\n35Ma nnebɔneyɛfoɔ nyera wɔ asase so;\nna amumuyɛfoɔ ase nhye.\nAo me ɔkra, kamfo Awurade.\nASCB : Nnwom 104